text:
E Barku Marina Hulandes Zr.Ms. Holland, pa di tres biaha den korto tempu, a detektá un transporte di droga. Riba Laman Karibe e barku di patruya a sa di laga un asina yamá ‘go-fast’ stòp, e barku tabatin dos pasahero a bordo. Riba e boto e barku Patruyero a interseptá 235 kilo di kokaina. E kaptura ya a sosedé dia 17 di novèmber, pero a keda publiká awe.
E Helikòpter di bordo NH90 a deskubrí e boto rápido di droga un ‘go-fast’ , durante un momentu di patruyahe. Despues di esaki Zr.Ms. Holland a kuminsá un persiguishon ku yudansa di su dos navenan rápido di intersepshon (FRISC), kual tabatin a bordo un ekipo kombiná di US Coast Guard/Wardakosta Merikano i Kuerpo di Marina. Na e mes momentu e NH90 a brinda sosten for di ariba na e operashon di embarke.
Ámbos pasahero prosedente di Repúblika Dominikana a keda arestá. E sospechosonan, ademas e kontrabanda. mas despues a keda entregá na un barku di Wardakosta Merikano, pa persiguishon na Estado Unídos.
Tareanan di Wardakosta i kontrarestá di droga
Zr.Ms. Holland desde mei ta aktivo den e region. E barku entre otro ta keda desplegá pa kontra arestá operashonnan di droga. Ademas durante yudansa di emergensia humanitario. Banda di esei tambe e ta keda desplegá pa diferente tarea di Wardakosta den Region Karibe, tal manera intersepshon di peska ilegal, delitonan kontra medioambiente, i e despliegue durante búskeda i reskate. Mantenshon di órden legal internashonal ta un di e debernan konstitushonal di Defensa.
Pero na óktober tambe, e barku ya a logra interseptá dos transporte di droga.


c: text/html

text:
WILLEMSTAD- 16 yüli 2015: Entrante 21 di yüli próksimo, e kompania di aviashon Avior Regional lo kuminsá ku buelo dos bes pa siman riba djamars i djaweps entre Caracas i Kòrsou. E buelo inougural a tuma lugá dia 16 di yüli último. Na yegada di e promé buelo a hiba palabra Minister di Desaroyo Ekonómiko, sr. Stanley Palm, Presidente di Avior Regional, sr. Gianfranco Fariña i tambe CEO di Curaçao Airport Partners (CAP) sr. Ralph Blanchard.
Riba e buelo inougural e presidente di Avior Regional sr. Gianfranco Fariña a keda kompaña pa 50 invitado di e liña aéreo. Avior Regional ta un kompania di aviashon venesolano miembro di e Grupo Avior. Kòrsou lo ta e promé ruta internashonal di Avior Regional ku tabata bulando te na e momentunan aki e rutanan Valera (estado Trujillo), Barinas (estado Barinas) i Caracas (Maiquetia). E eskoho pa inisiá ku un ruta internashonal ta forma parti di e maneho di Grupo Avior pa sigui traha riba ekspanshon, kresementu i renovashon di e grupo empresarial.
E buelonan lo ser efektuá riba djamars i djawepsdos bes pa dia:
Avior Regional lo hasi uso di un Fokker 50 ku un kapasidat di 50 stul. E buelo nobo aki sigur lo kontribuí pa por ofresé mas opshon di biahe for di Venezuela pa Kòrsou. CTB i CAP ta yama e tim kompletu di Avior Regional i Grupo Avior un kaluroso bon bini.

robotstxt: allowed

filter: keep


text:
Ruthmilda Larmonie-Cecilia
Ruthmilda Daniela (Mimi) Larmonie-Cecilia (n. 3 di yanüari 1960) ta un politiko kurasoleño i desde 14 di yüni 2021 minister di Desaroyo Sosial, Labor i Bienestar di pais Kòrsou (SOAW) i visepremier di Gabinete Pisas II.[1] Komo susesor di Ben Whiteman el a okupá e mesun ministerio den gabinete Asjes, Whiteman I i Whiteman II. Promé ku esei e tabata minister di Maneho di Gobernashon, Planifikashon i Servisio Públiko den gabinete Koeiman pa partido Pueblo Soberano i brevemente minister di Tráfiko, Transporte i Planifikashon Urbano den Gabinete Pisas I. Larmonie-Cecilia ta lider di Partido Nashonal di Pueblo (PNP) desde 14 di yüni 2018.


text:
Yuana
Yuana (nòmber sientífiko: Iguana) ta un género di lagadishi ku ta pertenesé na e famia yuana (Iguanidae) i ta nativo na áreanan tropikal di Amerika Sur i Amerika Sentral i Karibe.
Nòmber i klasifikashon[editá | editá fuente]
E género di yuana a wòrdu promé deskribí dor di e naturalista austriako Josephus Nicolaus Laurenti den su buki Specimen Medicum, Exhibens Synopsin Reptilium Emendatam cum Experimentis circa Venena na 1768. E ta inkluí tres espesie: e yuana bèrdè, ku ta komun rònt Karibe i Amerika Sentral antó popular komo bestia di kas, i e yuana antiano, ku ta endemiko na e islanan chikitu di Karibe i yuana pretu di Saba[1], ku ta endémiko na e islanan Saba i Montserrat. E último dos espesienan ta na peliger di ekstinshon dor di destrukshon di nan habitat.
E palabra "yuana" ta derivá di e forma spañó di e nòmber original di e espesie usa dor di e indjannan Taino "Iwana".[2]
Informashon general[editá | editá fuente]
Primeramente, yuana por biba te ku 20 aña. Un yuana adulto tin un koló shinishi bèrdè. Kontrali di esaki, esnan mas yòn tin un koló bèrdè bibu. Un nòmber pa un yu di yuana ta 'shilip' i un yuana bieu yama 'barbachi'. Un otro nòmber pa yuana ta: galiña di palu. Ademas un yuana ta kome solamente blachi/mata i fruta. Banda di esaki, nan gusta sinta den higra di solo pa nan mantené nan kurpa kayente. Bo a yega di tende di 'Yuana Man'? E konosido 'Yuana Man' ta un persona ku ta kana ku algun yuana den Punda.
Konsumo[editá | editá fuente]
Karni di yuana ta mashá gustá den Karibe. Sa traha sòpi di yuana, balchi di yuana i ta hasa yuana tambe. Dos lokalidat na Kòrsou ku sigur ta sirbi plato di yuana ta: 'Plaza Bieu' i 'Jaanchies'.
Prokreashon[editá | editá fuente]
Tin yuana machu i tin yuana muhé. Un yuana machu por alkansá un altura di mínimo 2 meter. E yuana muhé ta pone webu; e ta pone mas ku 5 webu, antó e ta kai sinta i tapa su webunan ku tera. Esaki ta keda tapá te na momento ku e yuananan chikí sali.
Espesie[editá | editá fuente]
E género ta enserá e siguiente espesie, ku e outor i e área di distribushon.
Dicho i Proverbio[editá | editá fuente]
Na kontinuashon ta sigui algun dicho i proverbio tokante di yuana. Di e forma akí nos ta siña un ekspreshon/sabiduria na papiamentu tokante di yuana.
- Yuana ku kome leu for di kas, ta muri mal morto
- Pasó nochi ta mank'é, yuana ta buska su buraku na ten
- Si yuana no sombra na boka di su buraku, unda e sombra antó?
- Yuana ta troka su koló pa bo no tah'é mata
Poema[editá | editá fuente]
Dr. Ronald Severing a skirbi un poema tokante di yuana. E ta titulá: 'Kuarteto pa yuana'. Por lesa esaki den e buki di Mosaiko 3 (HAVO/VWO) na página 116.
Galeria[editá | editá fuente]
Yuana antiano den 'wild' na Dominica.


text:
Oranjestad – Awe mi kier a invita tur nos ojentenan di Hit 94 Fm pa ta on for di 4.00 – 6.00 P.M. pa presencia e Hit Parade mas original di nos isla Aruba.
Awe for di 4 or lo tin accion,informacion y hopi musica y manera costumber e premio gigante di Giannis Retaurant Italiano cu semper lo bay tey cubo cu su Dinner pa 2.
Nos Hit Parade awe tin un variacion inmenso,tin varios cambio pa sigi di serca,esnan cu ja a mira nos webpagenan tanto – hit94fm.com — hit94.com – hit94.net y hit94.us ya por a mira nos No 1 pa awe diasabra.
Porcierto si bo tin deseo di jama nos y informa nos di bo sintonia bo por cumunica cu nos jamando 583949 of manda nos un email na hit94fm@gmail.com
Corda awe manda bo email na premio94fm@gmail.com y gana bo dinner pa 2,corda si di pone bo nomber y number di telefon pabo participa den un forma unico semper na HIT 94 FM E EMISORA DI MAS SINTONIA NA ARUBA.


text:
Yen di orguyo nan a bisti esaki den presencia di Prome Minister Mike Eman
ORANJESTAD – Despues di a finalisa e fase di “deadpoint” di Grupo II di Formacion Social, e momento a yega pa nan ricibi nan baret, despues di a finalisa e fase militar cu exito. Esaki a tuma luga diaranson mainta den presencia di Prome Minister Mike Eman y e team encarga cu Formacion Social. Prome Minister Eman a expresa su orguyo grandi cu e hobennan aki a mustra perseverancia pa pasa e parti importante aki di Formacion Social, cu ta un programa iniciativa di e mandatario cu a inicia na 2012.
“Nos ta sumamente orguyoso pa ta testigo di e exito di un otro grupo di hoben cu a finalisa nan prome fase di e trayecto na Marina cu exito. E hobennan aki a mustra disciplina, determinacion, pasobra no ta facil e 4 lunanan na base di Marina, cu ta lunanan di trabou duro, disciplina y hopi dedica combina cu teamwork, bou guia di e Kader di Arumil,” Prome Minister Mike Eman a bisa na final di e ceremonia.
No mester lubida pakico mester ta orguyoso di e grupo cu a haya nan baret. E proceso cu e hobennan ta cana no ta facil. E grupo hopi biaha ta cuminsa cu mas di 20 hoben y na final no ta tur ta alcansa e fase di entrega di baret. Esaki ta nifica, e mandatario a bisa, cu e grupo aki a destaca den determinacion pa haci e diferencia y awe pueblo di Aruba por ta orguyoso di e hobennan. Awo nan ta cla pa sigui un fase nobo den nan bida, un di dos oportunidad cu nan a gara cu ambos man y den esaki a haya apoyo di nan mayor y tur esnan cu ta guia nan den e programa di Formacion Social. “Tur esaki ta pone nos sinti un orguyo grandi di nan y ta pone den nos man tambe como pais e responsabilidad pa ora cu nan toca na nos porta pa haya ayudo sea pa sigui scol, drenta Arumil of busca un trabou, nos como comunidad ta disponibel pa duna nan e siguiente oportunidad, mescos cu Formacion Social a duna nan un oportunidad. Bon trabou ainda falta, y tin basta tempo pa bay ainda,” e mandatario a bisa e hobennan.
Di e grupo 11 di Formacion Social e miho graduado a resulta Rechinell Wernet, kende a ricibi un plakaat for di man di Prome Minister Mike Eman.
Formacion Social ta un iniciativa di Prome Minister Eman for di momento cu el a inicia su Gobernacion na 2009 y a logra haya apoyo di Ministerio di Defensa di Hulanda. Aworaki e programa ta wordo carga completamente door di pais Aruba.


text:
Introdukshon di Evangelionan
Kristianismo ta un fe históriko. Orígen di kristianismo ta un persona históriko, Hesus di Nazarèt.
Kon nos sa tokante Hesus? Algun dokumento sekular (Tásita, Josefo, Suetonio, Talmud, Plinio) ta menshoná Hesus. Ma kasi tur loke nos sa tokante Hesus nos ta haña skirbí den e kuater Evangelionan: Mateo, Marko, Lukas i Juan. Nos lo sa kasi nada tokante nasementu, bida, morto, resurekshon i asenshon di e Fundadó i Kabes di kristianismo si no tabata pa e kuater bukinan aki. For di e promé versíkulo di e Evangelionan (Mateo 1:1) te na e último versíkulo (Juan 21:25), Hesu-Kristu ta e persona sentral.
E Evangelionan ta forma mas òf ménos 46% di Tèstamènt Nobo. Iglesia antiguo a pone e bukinan aki promé denTèstamènt Nobo, no pasobra nan ta e promé bukinan ku a wòrdu skirbí, ma pasobra nan ta fundeshi históriko i doktrinal pa e restu di Tèstamènt Nobo.
I. KIKO TA UN EVANGELIO?
Tin un distinshon entre “e evangelio” i “e Evangelionan.” Originalmente, e palabra “evangelio” a referí na e bon notisia di salbashon pa medio di Hesus (1 Korintionan 15:1-4). Mas despues e palabra tabata usá pa un relato biográfiko por eskrito di bida di Hesus. E kuater dokumentonan yamá “Evangelionan” ta proklamá e evangelio.
Ma nos no por bisa ku e Evangelionan ta puru biográfiko, pasobra e nan no ta konta tur e detayenan di bida di Hesus for di su nasementu te fin. Kada eskritor a skirbi ku un sierto proposito, i e proposito a determiná ki informashon el a inkluí òf ekskluí tokante bida di Hesus. Pues, e eskritornan tabata selektivo. Apòstel Juan a laga sa esaki ora el a skirbi, “Tambe Jesus a hasi hopi otro señal den presensia di Su disipelnan, kualnan no ta para skirbí den e buki aki, ma esakinan a wòrdu skirbí pa boso kere ku Jesus ta e Cristo, e Yu di Dios; i pa keriendo, boso por tin bida den Su nòmber” (Juan 20:30-31).
Por ehèmpel, Mateo i Lukas a duna algun detaye di Hesus Su nasementu i a konta un relato chikitu tokante Hesus ora E tabatin 12 aña. En kontraste, Marko i Juan a ignorá por kompleto e promé 30 aña di Su bida terenal. I maske apòstel Juan a mira Hesus hasi hopi milager, el a selektá solamente ocho di Su milagernan pa inkluí den su Evangelio.
Pues, e Evangelionan no ta biográfiko den e sintido ku nan no ta relatonan kompleto. Na lugá di presentá un relato di tur 33 aña di Hesus Su bida terenal, tur kuater Evangelio ta dediká hopi espasio na Su ministerio di tres aña. I tur kuater Evangelio ta konsentrá riba e siman promé ku Hesus su krusifikashon i resurekshon. Di bèrdat e krusifikashon i resurekshon ta haña mas atenshon ku tur sobrá di e bida terenal di Hesus—indikando ku esei ta loke e eskritornan a haña ta mas importante!
Laga nos imaginá ku diferente hende a skirbi un buki tokante Napoleon. Kada un por konsentrá riba un otro aspekto di su bida: su karera militar, su bida familiar, su polítika, èts. Kada outor ta selektá ki informashon e ta inkluí òf ekskluí. Kada un ta enfatisá puntonan sobresaliente ku e ke trese dilanti.
Ta meskos ku e Evangelionan. Kada outor di un Evangelio tabata selektivo den lokual el a skirbi…ignorando sierto aspekto di Hesus Su bida. Nan a skirbi ku un meta. Nan tabata ke kompartí un siertu mensahe tokante Hesus. Di bèrdat nos por bisa ku kada Evangelio tabata un sermon, ku tabatin meta pa enkurashá hende pa konfia e Persona úniko aki pa salbashon! Merrill Unger a skirbi ku e Evangelionan “ta un relato proveéndo e evangelio pa pekadónan den nan nesesidat dor di e persona i obra di Kristu.” Dios a bira hende pa E por salba hende!
Ademas, en kontraste di un biografia, ta e importante pa komprendé ku e relatonan den e Evangelionan no nesesariamente ta skirbí den un òrdu kronológiko. Mayoria bes, e relatonan ta kronológiko; ma no tur ora. Por ehèmpel, ta parse ku e outor a menshoná diferente milager ku Hesus a hasi sin tene kuenta ku kronologia den Mateo 8-9. Den otro parti di Mateo, e eskritor ta introdusí siñansa di Hesus (Mateo 5-7, 10, 13, 18, 24-25). Ta pusíbel ku el a inkorporá siñansa ku Hesus a duna na diferente okashon den un “sermon.”
Talbes awendia nos ta haña esei straño. Ma e tempu ei, esei tabata masha normal. Ta hopi pusíbel ku Mateo a skirbi asina pa fasilitá memorisashon di loke el a skirbi.
II. KON E EVANGELIONAN TA DIFERENTE?
Dios a prepará kuater hende pa skirbi tokante Hesus. Kada Evangelio tin su mensahe distínto! Ta manera bo ta skucha músika. Tin diferente instrumènt den e banda òf orkesta. Kada instrumènt ta kontribuí su zonido distrinto. Ma tur huntu, nan kontribushon ta resultá den músika plasentro.
E kuater Evangelionan ta meskos. Nos tin mester di skucha tur kuater Evangelio huntu pa nos por haña e mensahe kompleto ku Dios ke pa nos tende tokante Hesus.
Kada eskritor di un Evangelio a kontribuí un perspektiva diferente. Kiko tabata e diferente perspektivanan general di e outornan?
E Kuater Evangelionan Kompará
Mateo, skirbiendo pa lektornan hudiu a mustra kon Hesus ta desendiente di Abraham i David (E tabata hudiu i tabatin derechu pa sinta riba trono di Israel). E ta enfatisá ku Hesus a kumpli ku profesianan di Tèstamènt Bieu i ta inkluí hopi charla di Hesus. E romanonan lo no tabata interesá ni a komprendé esei. P’esei Marko a skirbi un buki di akshon (“mes ora” 10X den Marko 1), enfatisando loke Hesus a hasi. Su relatonan ta mas kortiku i ta aparsé un tras di otro. Lukas a skirbi un buki bon dokumentá pa e griegonan. Ademas por haña diferente kantika den e buki pasobra su lektornan tabata gusta bunitesa, kultura, i poesia. Apòstel Juan, disidídu pa komuniká kla ku Hesus ta Dios, a kuminsá ku Hesus Su pre-eksistensia, a selektá milagernan kardinal, i kombersashonnan iluminatorio—tur pa mustra dede riba Su divinidat.
I e manera ku kada buki di e Evangelionan ta klousurá tambe ta distinto, harmonisando ku e proposito di kada outor. Mateo 28:18-20 ta enserá e mandamentu di e Rei. Segun Marko 16:20, e Sirbidó ta traha huntu ku Su disipelnan. Lukas, presentando e humanidat di Hesus ta pinta portrèt di Esun ku a wòrdu tumá ariba bai shelu (Lukas 24:51). I Juan, demonstrando ku Hesus ta Dios ta klousurá bisando ku ta impusíbel pa konta tur kos di e bida inkreíbel di Hesus (Juan 21:25).
III. KIKO TA E EVANGELIONAN SINóPTIKO?
Ta bon pa nos tambe pensa tokante e Evangelionan “sinóptiko.” E palabra “sinóptiko” ta formá di dos palabra griego. SYN (nifikando “huntu”) i OPTANOMAI (ku ta nifiká “pa mira”) ta komuniká ku e tres Evangelionan aki tin e mésun bista di e bida di Kristu. E Evangelionan aki ta similar den e tópikonan ku nan ta kubri, e òrdu i e manera di komuniká. En kontraste, e Evangelio di Juan ta kontené informashon i storianan ku ta kompletamente diferente for di e promé tres Evangelionan.
Foko geográfiko di e Evangelionan sinóptiko ta Hesus Su ministerio na Galilea, mientras Juan su foko ta Judea. E promé tres Evangelionan ta enfatisá siñansa i parábolanan di Hesus, papiando ku e multitutnan. Apòstel Juan a enfatisá kombersashonnan personal mas profundo.
Pakiko Mateo, Marko i Lukas ta similar? Nos no sa kontesta pa e pregunta ei. Pero tin un teoria interesante.
E eskritornan di e Evangelionan lo a usa informashon ku nan a risibí for di diferente fuente. Sin duda, nan a skirbi 1) loke nan a tende, mira, òf sa; 2) i loke Spiritu Santu a guia nan pa skirbi (Juan 14:26). Ma ta bisto tambe ku 3) nan a hasi nan mes estudio di dokumentonan òf a hasi entrevistanan (Lukas 1:1-4).
Talbes Marko a skirbi su Evangelio promé. Despues di dje, Mateo i Lukas a skirbi nan Evangelionan, hasiendo uso di informashon ku Marko a skirbi huntu ku otro informashon. Pakiko nos ta pensa ku Mateo i Lukas a hasi uso di Marko su Evangelio? 1) Kasi tur e informashon ku nos ta haña den Marko, nos ta haña similar den Mateo i Lukas. 2) Ora eventonan no ta aparesé den e mésun òrdu kronológiko, Lukas ta harmonisá ku Marko ora Mateo no ta harmonisá ku Marko. Tambe Mateo ta harmonisá ku Marko ora Lukas no ta harmonisá ku Marko. 3) Nunka Mateo i Lukas ta kontradisí e òrdu kronológiko di Marko. 4) 606 di e 661 versíkulonan di Marko ta similar den Mateo i 380 di Marko su versíkulonan por wòrdu hañá (ku poko kambio) den Lukas. Tin solamente 31 versíkulo den Marko ku ni Mateo ni Lukas ta inkluí.
IV. PAKIKO KUATER EVANGELIO?
Diferente persona a skirbi tokante bida di Hesus: “Ya kaba hopi hende a trata di kompilá un relato di e kosnan ku a sosodé meimei di nos…” (Lukas 1:1). Ma solamente kuater “biografia” ta inkluí den nos Beibel. E kuater eskritor a skirbi na diferente okashon—separá pa basta aña.
Pakiko Spiritu Santu a dirigí pa pone kuater relato tokante Hesus den Skritura? Ningun teksto den Beibel ta kontestá e pregunta ei. Ma nos ke pensa mas aleu tokante esaki.
Kuater relato ta presentá kuater diferente perspektiva. Ora un fotografo ta saka potrèt di un obheto for di diferente ángulo, nos ta haña un mihó bista di e obheto. Kada eskritor di un Evangelio tin un perspektiva úniko. Komo resultado, nos ta haña un mihó bista di nos Señor Hesu-Kristu.
Kuater Evangelio diferente ta pone e lektor dediká mas atenshon na Hesus. Si tabatin solamente un Evangelio, probabelmente e Evangelio ei lo ta muchu mas kortiku. Klaramente Dios tabata ke pa nos para ketu, opservá, studia, i meditá riba nos Salbador presioso, pasobra Hesus ta prioridat!
Manera nos a mira kaba, kada outor tabatin otro lektor na mente ora el a skirbi su buki. Mateo a skirbi pa hudiunan, Marko pa romanonan, Lukas pa un griego, i Juan su Evangelio ta pa tur hende di tur kultura.
Talbes ta manera den korte. Ora un testigu independiente ta komuniká informashon ku ta harmonisá 100% ku testimonio di un otro testigu, esaki ta konfirmá pa hues kiko a sosodé. Den e kaso di Hesus, tin kuater testigu!
Kada Evangelio ta amplia nos komprendementu. Kada buki ta agregá informashon i ta klaria loke ta skirbí den un otro Evangelio.
Spiritu Santu tabatin motibunan válido pa inkluí kuater Evangelio den Beibel. Nos tin mester di tur kuater!
Un lider di iglesia antiguo, Ireneo (A.D. 185), a duna un idea tokante orígen di e Evangelionan. El a skirbi, “Mateo a publiká e buki di e evangelio entre e hebreonan na nan mes dialekto, mientras Pedro i Pablo tabata prediká e evangelio na Roma i tabata funda e iglesia. Despues ku nan a bai (muri?) Marko, e disipel i intrepretadó di Pedro, a duna nos por eskrito lokual Pedro a prediká. Lukas tambe, un siguidó di Pablo, a skirbi den un buki e evangelio ku Pablo a prediká. Despues Juan, e disipel di Señor ku tambe a len riba Su pechu, tambe a publiká un Evangelio mientras e tabata biba na Efeso di Asia.”
Si e relato aki ta korekto, nos tin mas idea di orígen di e Evangelionan. Kada evangelista tabata òf un apòstel òf un sosio di un apòstel. Marko tabata afiliá ku Pedro den lokual el a skirbi. E historiadó, Lukas, a kompartí perspektiva di Pablo. Mateo a skirbi su Evangelio na idioma arameo promé ku el a wòrdu tradusí na griego. I Juan a skirbi su Evangelio por último for di e stat di Efeso.
Literatura Konsultá
Alexander, David & Patricia ed. Eerdmans’ Handbook to the Bible (Grand Rapids, Michigan: William B. Eerdmans Publishing Company, 1973), p. 468-473.
Baxter, J. Sidlow, Explore the Book (Grand Rapids: Zondervan Publishing House, 1966), vol. V, p. 116-134.
Demaray, Donald E. Bible Study Sourcebook (Los Angeles: Cowman Publishing Company, 1964).
Gromacki, Robert G. New Testament Survey (Grand Rapids: Baker Book House, 1974), p. 53-66.
Gundry, Robert H. A Survey of the New Testament (Grand Rapids, Michigan: Zondervan Publishing House), p. 63-76.
Guthrie, Donald. New Testament Introduction (Downers Grove, IL: InterVarsity Press, 1970), p. 12-20.
Hadjiantoniou, George A. New Testament Introduction (Chicago: Moody Press, 1957), p. 89-107.
Jensen, Irving L., Jensen’s Survey of the New Testament (Chicago: Moody Press, 1981), p. 96-111.
Mears, Henrietta C. What the Bible is All About (Minneapolis: World Wide Publications, 1966), p. 345-353.
Pinnock, Clark H. “Gospels.” Tenney, Merrill C. gen. ed. The Zondervan Pictorial Encyclopedia of the Bible (Grand Rapids, MI: Zondervan, 1976), vol. 2, p. 784-789.
Poehnell, Gray. New Testament Survey notulonan (Prairie Bible Institute: Three Hills, Alberta, Canada, 1983.
Tenney, Merrill C., New Testament Survey (Grand Rapids: Wm. B. Eerdmans Publishing Co., 1961), p. 131-139.
Unger, Merrill F. Unger’s Bible Handbook (Chicago: Moody Press, 1967), p. 464-469.
Wilkinson, Bruce & Boa, Kenneth. Talk Thru the Bible (Nashville, TN: Thomas Nelson Publisher, 2002), p. 305-308.


text:
Email cu Resumen Debe y Credito SVb
Diasabra 11 di mei 2019 SVb a cuminsa e proceso pa manda un resumen di debe y credito na tur doño di trabao registra na SVb. Tur doño di trabao di cual SVb tin un email a ricibi (algun) di e documentonan aki:
– Cuenta(nan) habri di premie Seguro di Malesa y Accident (ZV/OV);
– Debiteurenkaart y Crediteurenkaart (ZV/OV);
– Resumen di Cessantia, Boet y/of Pago pendiente.
Doñonan di trabao asina ta ser informa di e estado di nan cuentanan riba e documentonan aki. Ademas si tin cualkeir pregunta riba esaki por tuma contacto cu SVb manera ta menciona den e email, of por email nos na info@svbaruba.org.
Ta posibel cu un doño di trabao no a ricibi e email aki di SVb. Na prome instante nos ta conseha pa wak si e email di SVb no por a wordo clasifica como ‘spam’ of ‘junk’, y asina no ta aparece den e ‘inbox’. Ademas ta posibel cu nos tin un emailadres registra cu no ta corecto of cu no ta wordo usa mas. Den e caso aki nos ta pidi pa tuma contacto cu nos pa nos por registra e email corecto.
Cu e servicio aki SVb ta sigui riba e caminda pa duna nos clientenan mas servicio digitalisa. Ademas dentro di poco nos lo ta bay ofrece tur e informacionnan aki riba nos website, unda tur doño di trabao lo por subi nos website y log in na un manera sigura y safe pa haya nan mesun informacion.


text:
KRALENDIJK – Ayera djaweps 9 di januari 2020, manera ta kustumber tur komienso di aña, gezaghèber di Boneiru Edison Rijna a invitá pueblo di Boneiru pa topa riba patio na ofisina prinsipal di gobièrnu. Hopi hende tabata presente, i áwaseru a perkurá pa tur hende tabata algun momentu bou di tènt i dak pa skonde. Durante e aktividat gezaghèber Rijna a dirigí palabra i entre otro el a menshoná ku Boneiru ta den bon desaroyo. Tin hende ku no ta gosa di e bon kresementu ekonómiko riba e isla, sinembargo huntu nos mester yuda otronan pa nan ta kosecha fruta di e bon benefisio. Gobernadó di hermana isla Kòrsou ta referí na Boneiru komo ehèmpel. Nos mester realisá ku kos ta bon pa nos.
2020 sigur ta trese mas kos bon pa Boneiru. Laga nos huntu traha pa un mihó Boneiru,” gezaghèber Rijna a menshoná. E reportero di radio Live 99.9 FM kende tabata presente durante e aktividat, por a tende for di diferente persona, bon komentario tokante gezaghèber. “Boneiru tin un bon gezaghèber. El a pasa den tempu difísil, loke algun gezaghèber den pasado no por a surpasá. Ketubai e tei. Nos ta deseá pa e ta mas aña okupando e posishon. Un persona den komunidat i no alegá for di e suidadano,” tabata entre otro algun komentario di esnan presente e anochi.
Kombinashon di potrèt ta ilustrá kon e anochi tabata.


text:
Ingles
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Ingles ta un idioma West-Germanico, Indo-europeo cu ta origina for di Inglatera y ta e lenga materno di e mayoria di hende na Estados Unidos (Merca), Gran Britania, Australia, Canada, New Zealand, Irlanda y e parti di Caribe Anglofonico. Nan ta uza e idioma extensivamente como un di dos idioma y tambe como un idioma oficial mundialmente. Specialmente den e paisnan ku ta pertenece na e Mancomunidad Britanico di Nacionnan (Common Wealth of Nations) y den hopi organisacion internacional.
E idioma Ingles moderno tin biaha ta hay'e como e prome lingua franca global. Ingles ta e idioma internacional dominante den e areanan di comunicacion, ciencia, negoshi, aviacion, entretenimento, radio y diplomacia. E influencia di e Imperio Britanico ta e prome motibo con e idioma inicialmente a plama hopi mas leu cu e Islanan Britanico. Desde e Di Dos Guera Mundial e crecemento influencial economico y cultural di e Estados Unidos a adopta e idioma Ingles.
Un conocimento bibo di e idioma Ingles ta rekeri den cierto area, profesion y ofishi. Ta p'esey tin mas cu un biyon di hende cu por papia Ingles den na un nivel basico. Ingles ta un di e seis idioma oficial den e Nacionnan Uni.


text:
Chuckie ta ‘on’ den Cabana Beach Festival
Nasé i lanta na Paramaribo, Surinam, Clyde Narain mihor conosi como DJ CHUCKIE dedika na muzik di jong kaba. Chuckie su mixing skills huntu ku su produkshonanan unico a sa di hibele rond mundu incluyendo Korsou. Ainda ta fresku den nos memoria e increibel presentashon di DJ CHUCKIE na luna di Januari 2017. DJ CHUCKIE a jega di duna presentashon varios biaha na Korsow na direferente evento incluyendo FUIKDAG. CHUCKIE ta hopi gusta e isla nan aki.
E biaha aki CHUCKIE a ricibi un petishon pa presenta na The New Cabana Beach festival i manera e petishon aki a drenta e no a pense dos biaha. Cabana Beach Festival ta un festival ku na 2013 a mira luz di dia. Durante e aña nan anterior Cabana Beach festival a bira un kas pa hopi dj ku a presenta manera;
Sidney Samson
Dimitri Vegas
Mattn
The Party Squad
Glow in The Dark
La Fuente
Lady Bee i hopi mas.
E aña aki Cabana Beach kier laga Korsou sera conoci ku “ THE NEW CABANA BEACH FESTIVAL “ den un bachi kompletamente nobo, mas grandi, mas miho ku mas ambiente, pesey ken miho cu DJ CHUCKIE como e miho DJ di region. The New Cabana Beach Festival lo tuma lugar Diadumingu 14 di Mei 2017 esaki lo cuminsa di 4 pa 11 pm. Huntu ku DJ CHUCKIE tambe lo presenta e talent nan lokal PACO, NATSUJ, ALAIN, SENTO i MC Chris Strick.


text:
IPE TA ENTREGÁ SERTIFIKADO NA GRADUADÓNAN DI KURSO DI PESKA I VIGILANTE DEN TURISMO
Minister Pietersz-Janga i Minister Cijntje ta hasi entrega di sertifikado
IPE TA ENTREGÁ SERTIFIKADO NA GRADUADÓNAN DI KURSO DI PESKA
I VIGILANTE DEN TURISMO
Willemstad 5 di Sèptèmber 2022- Institute for Professional Excellence (IPE) a entregá sertifikado na kursistanan ku a kulminá ku éksito e kursonan mas resien organisá pa piskadónan profeshonal i tambe vigilantenan spesialisá pa traha den turismo. No menos ku 44 piskadó profeshonal a risibí nan sertifikado for di man di Minister enkargá ku Salubridat, Medio Ambiente i Naturalesa Dr. Dorothy Pieterz-Janga, mientras ku 7 vigilante spesialisá pa traha den turismo a risibí sertifikado for di man di Minister enkargá ku Desaroyo Ekonómiko Sr. Ruisandro Cijntje. IPE a duna e kurso di peska den koperashon ku Federashon Kooperativanan Uní di Produkshon (KUP). E kurso di vigilante den turismo a keda ofresé den koperashon ku Curaçao Hospitality & Tourism Association (CHATA). Di e forma aki IPE a kontribuí un biaha mas pa forma suidadanonan den fishinan ku ta proyektá di ta fishinan nesesario pa nos komunidat desaroyá awe i den futuro.
Minister Pietersz-Janga, Minister Cijntje, presidente di IPE Sr. Franklin Sluis, representante di hunta di CHATA Sr. Robbin Vogels, i representante di KUP, Sr. Lutson Lucas a hiba palabra promé ku entrega di e sertifikado na e kursistanan ku a tèrminá e kursonan ku éksito. Liña kòrá den e diskursonan tabata e importansha di ambos funshonnan pa desaroyo di nos ekonomia, pero turismo prinisipalmente. Den e diskursonan tambe a enfatisá e importansha pa e graduadónan sigui desaroyá i progresá den nan área spesífiko.
IPE, despues di e kurso di peska i vigilante den turismo, lo sigui ofresé programanan di rekapasitashon i optimalisashon di konosementu riba tur nivel pa optimalisá abilidatnan spesífiko i importante pa prepará e profeshonal pa e djòp di futuro. Pa mas informashon por manda un e-mail na info@ipe.cw.


text:
Nacional ta contendor pa e titulo e anja aki atrobe, esey a keda demonstra den e ultimo weganan cu a pone cu nan ta den top di e tabla di Division Honor, cu cinco siman completa ta total di golnan anota ta e diferencia entre nan y Dakota. La Fama cu un punto so te cu awo den e campeonato ta bin ta mehorando, den nan ultimo wega nan a empata 3-3 contra Estrella, ni tres dia pasa! si, La Fama ta hungando e wega aki cu dos dia so ‘technicamente’ di descanso entre partidonan, un situacion fastioso pa e club di Savaneta! Vooral despues di un desempenjo admirabel contra e club di Santa Cruz Diamars cu a pasa.
Nacional a cuminsa e wega den atake, nan no a ‘perde pa gana’ y a tuma iniciativa di biaha! Un ekipo mas descansa cu e Savaneteronan, sin duda. Te cu minuut 10, ainda La Fama no tabatin salida adecuado, pero despues e ‘berde cu blanconan’ a tira dilanti, ta mane cos nan tabata purba decifra e Dragonnan. Sin miedo La Fama a cuminsa ataka, hasta si esey kiermeen lagando apertura patras pa un contra-golpi Nortero. Toch nan a insisti y ta mane nan a sacudi Nacional, paso nan a horta e iniciativa di wega, Nacional no a spera esaki.
Nacional a hasi uso entretanto di nan contra-golpi efectivo y potente, unda Devis Oliveros den hopi oportunidad a demostra cu bo no por laga porta habri atras, nan lo probecha y drenta sigur. E wega a bira un ‘toma y dame’, sorprendentemente un hopi miho wega cu a spera. E arma secreto pa La Fama sin duda tabata pa tira Pieter Susebeek dilanti den un racha di atakenan, habriendo hopi porta p’e otro hungadonan di La Fama, manteniendo Nacional bou presion constante. Mientras cu Nacional tabata tira bek den atake, ta tur dos ekipo a lubida di defende, algo cu a pasa tambe den e wega di La Fama contra Estrella Diamars pasa.
Den un contra-golpi di La Fama na minuut 26, Susebeek, e homber di momento, cu un tiro descumunal di distancia, net pafo di area penal, a fusila portero Jose Cruz pa pone La Fama ariba 1-0. Nacional a responde di biaha y a lansa den atake trei atake, pero e gol no tabata di yega. La Fama no a replega y bai sinta defende e resultado, nan a sigui cu nan wega efectivo ey, nan tambe tabatin yegadanan, igual cu Nacional te cu halftime, e wega a keda 1-0 pa La Fama. Sorpresa tabata cu no tabatain mas gol te cu e pitaso ya cu ta hopi atakenan peligroso mes tabatin di ambos oncena.
Den e prome minuutnan di dos tempo e wega tabata ainda di banda pa banda. Ta despues na minuut 52, Nacional a cuminsa domina y ta haya nan gran oportunidad y no ta faya e biaha aki, Leo Colmenarez ta empata e wega 1-1. Despues di e gol Nacional ta sigui cu nan presion gran di, tipico di nan wega di temporada pasa, dirigi pa Valdo den medio campo, Banton den defensa y e peligrosisimo Oliveros dilanti, por cierto un Oliveros dinamico, yudando y habriendo caminda pa su companjeronan di ekipo.
Nacional ta presiona hopi y tambe ta hasi diferente cambionanan buscando e combinacion perfecto pa sali bai gana e wega aki. Claudeone Cavalcante tambe a drenta den wega, despues di basta tempo di ausencia, y ta bira un piesa clave pa e resurgencia di Nacional den e di dos tempo. E trabou insistente aki di Nacional a duna fruta atrobe na minuut 68, unda cu Javier Jimenez ta anota pa duna e Dragonnan e bentaha tan cotisia di 2-1. La Fama no a keda abou na suela, no kere, nan tambe a cuminsa bataya pa busca un empate cu lo tabata cu sabor di victoria pa nan si nan logra. Pero esaki tambe tabata nan “Waterloo”, ya cu saliendo en busca di e gol di empate, tambe a causa e apertura atras p’asina Nacional anota e gol pa sigura e victoria aki, na minuut 88, unda cu Oliveros atrobe a scapa na banda drechi, y cu un cruce perfecto ta haya Cavalcante dilanti gol pa anota pa e 3-1 decisivo! Nacional a keda cu e presion aki riba La Fama y a sigura e wega pa ora cu pitaso final a yega, un wega cu bon arbitrahe di referee Colina por cierto.
Nos ‘man of the match’ ta Devis Oliveros, hasta sin gol awenochi, pero cu yegadanan importante, asistiendo su companjeronan dilanti, facilitando e golnan. Nacional ta keda como lider provisional di Division Honor cu 13 punto. La Fama ta keda cu 2 punto, pero ta mustrando un hopi miho futbol den e ultimo weganan, nan tin hopi chens pa sali for di bom di Division Honor hungando na e manera aki.


text:
E tabata manera rebiba un trauma. Asina Jessica Franken, ehecutivo na La Cabana a bisa di e candela na Daltra di Diamars siman pasa. Jessica no tabata den cercania di Barcadera, pero su ruman si. E tabata den oficina na Arugas. Y pa Jessica, e nocion di gas y candela a trece memorianan traumatico y simplemente e tabata dimas. Como tal, el a yama 9/11 y no a duna por venci te ora cu a contesta e telefon. âE telefon a ring como 11 biaha y ora cu a contesta, mi a bisâe cu nan mester manda evacua tur hende.â Franken tabata pensa riba su ruman cu tabata sera den oficina na Arugas, tambe ta rebiba con e tragedia di 1989. Esey tabata e explosion di gas na La Cabana, cu a costa bida di un colega di su ruman y di otronan, na e luga unda Jessica mes tabata traha. For di e dia ey, Franken ta nervioso cu gas y su peliger. E otro momento cu ta graba den su memora ta e explosion na Montaña Appartments unda un tanki di 20 gallon a explota y a laga victimanan atras, incluso mortonan.
Cu su ruman den oficinanan di Arugas, sin por a sali apesar di e candela na tereno bisiña, Jessica a experiencia un miedo grandi cu algo mas serio por pasa. E tabata asina contento cu despues di dos ora di yama 9/11 su ruman a yamâe pa bisa cu polis a bati riba porta y avisa tur hende pa evacua e espacio.
Sandra Besaril di otro banda, tabata traha trankilo na APEX cu tambe ta keda cerca di Daltra na Barcadera. E mes no a ripara nada di e candela te ora cu coleganan a bin avisa esnan den oficina. âMi a sali pafo den parkinglot ora ma tuma nota cu e candela tabata crece liher. E ora ey mi a realisa cu e tabata serio.â Besaril y su coleganan no a bandona e sitio mesora. âNos tabata preocupa cu locual ta pasando. Pa nos mesun trabou y tambe e bario. Pero despues mi a bay cas.â Y Sandra a sinti cu e por a bay cas trankilo danki na su propio coleganan di APEX cu a haci tur locual tabata posibel pa sigura e area y despues a duna un man na Cuerpo di Bombero pa yuda combati e candela. Bon Dia Aruba por a compronde cu a usa tur ekipo na disposicion pa asina domina e candela, algo cu a traha tambe. âMas cu tur cos mi ta orguyoso di mi coleganan y cu mi ta forma parti di e team aki,â Besaril a splica.
Aunke cu inicialmente Jessica Franken tabatin su pensamentonan riba e hecho cu gerencia di Arugas no a laga trahadonan bay asina cu e candela bira grandi, e ta alivia cu tur cos a caba bon. Mas ainda, e ta contento si cu despues cu su ruman a skirbi un carta cu sugerencia, esaki a keda accepta positivamente pa gerencia.
Pues, candela di casi un siman pasa a spanta hopi hende. Emocionnan tabata halto pasobra aunke ta custumbra cu candelanan riba dump, uno den e area di Freezone, asina cerca di otro industrianan vital ta un realidad cu a dal duro. Tur hende tabata consciente di e peliger pa e candela expande.
Y aunke Rino Hermans tabata convenci cu Bureau Rampenbestrijding Aruba, BRA, tabata cla pa atende cu e crisis, âesaki tabata prome biaha den mi carera cu mi a spanta.â Y pa Hermans admiti esaki ta algo raro pa un hende cu no ta laga emocion dominâe.
Motibo tabata e combinacion di e concentracion di huma, e temperature di 38 grado y hecho cu no tabatin biento. âCierto momento e biento a cay na cero knots.â Y ora cu a haya notificacion cu e biento lo bolbe pero ta hiba e huma direccion Simeon Antonio, el a dicidi pa actua. âNos no sa cuanto hende tin COVID-longs, y otro problema di respiracion. Mirando e concentracion di huma, mi a tuma e decision pa haci e yamada pa evacua.â Hermans tabata gradicido cu asociacion di dokternan di cas, HAVA riba nan mes a pidi tur hende na e area bay di nan cas. âE populacion tambe a responde.â
Un Yamada di evacuacion no ta algo cu ta haci sin mas. Pasobra ta pidi hende pa bandona nan cas y esey ta nifica cu Cuerpo Policial mester drenta den accion pa sigura henter e bario. Riba diamars, un total di 48 polis mester a concentra nan trabou den e bario pa percura pa siguridad.
Apesar di e seriedad di e situacion, Hermans ta bisa cu ni dokternan ni hospital a raporta casonan di personanan cu a haya problema cu respiracion. Pero den e grupo di persona cu tabata trahando duro pa combati e candela si tabatin momento cu mester a actua, den algun caso, pa preveni problema. âE ta conforme nos procedura, pa duna e bomberonan cu tabata trahando oxigeno.â Tin un procedura di rehabilitacion, hunto cu IMSAN y personal di Ambulance. âNos tabatin nos trailer pa e proceso ey.â E ta nifica cu tabata tene bista ken tabata bringa e candela, con largo y tabata yama nan pa e trailer pa nan por descansa, fria curpa, hydrata y duna oxigeno na esun cu tabatin mester di dje. Tur mester a descansa e 40 minuut pa por a sigui. Asina a logra cu nan por a traha 24 ora pa bringa e candela.â
Y e tabata un reto, pasobra e temperatura 100 meter leu di e candela a yega na 120 grado Celsius, riba un dia hopi calor sin biento. âTe ora solo a baha el a manera bira mas fresco. Mi a pasa den hopi baina den mi bida, pero esaki si tabata uno hopi duro. Mi bril di lesa a smelt, pa ilustra con cayente. Mi no sa spanta, pero esaki tabata abnormal.â
Y pâesey mes Rino Hermans ta mira atras cu orguyo pa e trabou cu tur a haci. A logra wanta e candela na Daltra, y evita cu el a bula pa APEX y Arugas. Pero ânos a mula si.â


text:
MACUARIMA, ARUBA: Alto Comisario di Polis Sr. Andrew Hoo ta aproba un klas nobo entrante awe 6 februari 2020. Cuerpo Policial Aruba ta en busca di hobennan cu kier bira polis. Por cuminsa haci inscripcion pa e estudio di MBO Nivel 4. Si bo ta interesa bo mester entrega e formulario personalmente na scol di polis (E.J. Watty Vos) entrante awe 6 februari te cu 6 maart 2020. For di 01:00 merdia pa 04:00 atardi na Fortheuvelstraat 25 na San Nicolas. NO ta posibel pa entrega e formulario na warda di polis.
REKISITO:
Bo mester tin nacionalidad Hulandes
Inscribi na Censo y mester ta biba na Aruba.
Edad minmal 17 aña maximo 34 aña.
Haltura di 1.60 meter.
Diploma di EPB doorstroom
Diploma di MAVO.
DOCUMENTONAN:
Copia valido di un paspoort Hulandes
Papel di AWG 5,- di Censo
Copia di diploma (MAVO y EPB doorstroom) y Lista di cifra
Copia di bo AZV
Un pasfoto reciente
PRUEBANAN
Prueba di inteligencia, Prueba di idioma Hulandes, prueba di sport, (geschiktheid onderzoek), prueba di psychologo, test medico y na ultimo entrevista di seleccion. Si bo logra tur e pruebanan aki nos ta yamabo bin bini na Klas MBO Klas N4-2020.
Por haña e formulario riba nos pagina di Facebook Korpspolitiearuba of na tur warda di Polis. Pa mas informacion por yama Scol di Polis (E.J. Watty Vos) di dialuna pa diabierna for di 9’or di mainta te cu 3’or di atardi. Tel: 527-3081. E-mail: adminpoi@kparuba.com.


text:
― Chögyam Trungpa tabata un buscador di e berdad. E la nace na Tibet. Lesa kico e ta bisa nos den e pensamento aki…. Pensa kico e por nifica pa bo bida…
“…nos ta laga nos pais, nos tera, nos propiedad y nos amigonan atras. Nos ta domina nos ego dor di laga e cosnan material cu ta hasi nos prisonero atras. Nos ta admiti cu nos ego no tin ningun poder pa controla nos mundo y sigi existi, si nos no ta alimenta nos ego. Nos ta laga nos necesidad pa sinti nos mes superior na otro un banda…
Nos ta stop di busca un cas y nos ta bira un refugiado, un hende solitario cu ta sinja depende riba su mes.
Fundamentalmente, niun hende por juda nos. Si nos busca pa suavisa nos soledad, cada biaha nos lo desvia di nos caminda real di bida. Na momento cu nos crea un relacion berdadero cu soledad, e ta bira SOLITUD y nunca mas nos lo ta nos so…”


text:
For di basta tempo a bin ta comunica cu nos isla tin reto grandi pa resolve, entre otro e renobacion sumamente necesario di nos planta RWZI na Bubali.
Tumando na cuenta e daño cu e awa sushi na Bubali Plas ta ocasionando nos flora y fauna, specialmente nos bida marino den e area, a bini cu e proposicion pa mehora e capacidad pa trata e awa, y tambe expande e wetlands pa asina tin un filter biologico mas amplio, asina conoci como e “Western Wetlands Project”.
Alabes ta reconoce e gran potencial pa actividad economico den e plan aki di Western Wetlands. Den e proceso di crea un eco-sistema mas vibrante, tin potencial pa haci e proyecto aki parti di nos producto turistico, pues sigurando su factibilidad.
Minister Arends ta pone prioridad pa crea harmonia entre nos naturalesa y nos unico pilar economico. Pa es motibo e Ministerio di Naturalesa, Fundacion Parke Nacional Aruba y Aruba Birdlife Conservation a cuminsa un iniciativa pa busca fondo pa haci e proyecto un realidad.
Diabierna 26 di augustus a reuni cu e bestuur di e Tourism Product Enhancement Fund, conhuntamente cu minister di Turismo, Sr. Dangui Oduber, pa asina cuminsa fiha e posibilidad cu TPEF por contribui na e proyecto, asina dunando esaki un kick-start.
E cinco saliñanan pabou ta:
- Saliña Bubali
- Saliña Palm Beach
- Saliña Cerca
- Saliña Malmok
- Saliña Druif
Minister Arends ta spera cu pronto por mira e proyecto aki bira realidad. E no solamente lo brinda un solucion pa e maneho di desperdicio di awa di riool, pero tambe lo crea un eco-sistema vibrante caminda ambos naturalesa y ciudadanonan por goza di dje.


text:
“Tur comerciante conscientemente ta firma contract cu banco sabiendo cu nan no mag di pone un suma minimo ora di swipe,” tabata palabranan di Pierre Rafini, vice presidente di Aruba Banker’s Association (ABA) reaccionando riba pregunta di Bon Dia Aruba.
Durante fin di siman a wordo publica riba nos website Bondia24.com e inkietud cu ta reina den nos comunidad tocante swiping bou di 10 florin y a acerca diferente instancia riba e tema aki. E discusion aki ta uno cu pa hopi tempo ta biba den nos comunidad. Sr. Rafini ta splica cu e servicio di ‘point of sale’ (e machine di swipe) ta wordo maneha pa e compania internacional Maestro. Un di e condicionnan cu Maestro ta stipula den nan contract ta cu no mag pone restriccion riba e montante cu e consumidor ta swipe y ta conta pa carchinan di debito como tambe credito. Pa motibo di e condicion aki, tur banco na Aruba ta hiba e mes un maneho segun e vice presidente di ABA ta splica.
Keho
Manera cu Bon Dia Aruba a raporta riba su website, tin hopi keho cu ta visibel ultimamente riba e tema aki, principalmente via medionan social. A splica sr. Rafini cu hopi persona tin e percepcion cu nada ta wordo haci ora cu un keho ta ser entrega na banco. Segun e ta conta nos, e sa cu tin banco cu nan proceso di keho por ta un poco complica y tin biaha “cosnan” ta keda ‘stuck in the middle’ entre e departamento concerni y management cu mester tuma decision, dunando un tardansa inespera.
No tin autoridad
Den un combersacion cu sr. Luciano Maduro, chef consumentenzaak na Dienst Huur- en Consumentenzaken (DHC), ta splica cu nan departamento tin mas cu 2 aña sin ricibi keho riba e “asunto”. A puntra sr. Maduro kico ta haci den caso cu ricibi un keho y e ta splica cu e unico cos cu por haci ta yuda cu consehonan huridico of skirbi un carta pa e consumidor hiba corte. E director ta sigui splica cu DHC no tin autoridad pa tuma accion y tampoco no tin un ‘comision di consumidor’ pa tuma decision, no obstante cu tin hopi tempo ta boga pa esaki cerca gobierno. “E kehonan hopi biaha no ta bale la pena pa bay un abogado si tuma den consideracion e gastonan mara na esaki. P’esey nos ta yuda facilita esakinan door di entre otro skirbi cartanan legal pa e persona,” sr. Maduro ta bisa.
Reaccion ATIA
Bon Dia Aruba a tuma contacto cu Aruba Trade & Industry Association (ATIA) unda a papia cu e directora nobo Michelle de Groot cu aunke a caba di asumi e responsabilidad hopi recien, e la tuma e tempo pa duna informacion pa banda di ATIA. E directora ta bisa cu cerca nan, ni den pasado ni awor no a bin keho di parti comerciantenan pa cu e tema. Su persona mes, conhuntamente cu otro miembronan di directiva a bay sondea kico ta e posibel motibo pa cual cierto comerciantenan lo ta exigi un minimo di dies florin pa por swipe. “Nos no por a haya niun motibo otro cu kisas nan kier genera mas benta of paso nan kier crea mas cash flow. Mi a papia cu un miembro cu tambe ta forma parti di nos board, representante di un banco y el a splica mi cu un transaccion fee ta un porcentahe cu ta keda igual sin importa e suma.” Sra. de Groot a termina bisando cu nan lo haci un sondeo mas amplio riba e tema y lo discutie cu mas comerciante.
Sancion
E vice presidente di ABA ta enfatisa cu tur banco ta riba e mesun liña pa loke ta servicio di ‘point of sale’ y cu tur negoshi cu nenga di tuma un benta via ‘carchi’ ta kibrando reglanan di e contract pa cual nan lo por perde e mashin di swipe. Actualmente tin un reunion di ABA pendiente pa e luna aki ainda unda lo trata e tema, caminda lo prepara un campaña di conscientisacion pa e pueblo y e comerciantenan. “Niun negoshi no mag di nenga di swipe of forsa bo na un minimo. Lo cuminsa tuma accion pisa riba esnan cu ta haci esaki y lo crea un blacklist pa nan na tur banco. Lo keda na e comerciante si e no kier duna servicio cu su competidonan si ta duna,”sr.Rafini ta bisa. ABA kier sigura tur consumidor cu si nan ta sinti cu nan keho no ta wordo tuma na serio, por tuma contacto cu nan y lo haci tur esfuerso di biaha pa actua.
Locual a resalta den tur entrevista ta e hecho cu ta wak siguridad nacional manera un factor grandi pa kico e consumidor kier tin menos placa ‘cash’ riba dje y ta opta pa swipe unda cu e por. E no ta un secreto cu Aruba no ta pasando den su miho momentonan pa cual tanto e comerciante y consumidor mester ta mas alerta.
Bon Dia Aruba lo sigui e desaroyo aki di cerca, manteniendo nos lectornan bon informa.


text:
KRALENDIJK – Di parti di USIBO i tur sindikatonan afiliá nos kier manda nos mas sinsero deseonan di prosperidat i bienestar pa henter e famia grandi di Boneiru en general i na e trahadónan i nan famia en partikular. Nos a sera un aña 2019 kaminda a konosé hopi aktividat sindikal i un aña den kua e bos di trahadó atraves di sindikato a keda resoná i a krea rèspèt. Aña 2020 ta e deseo pa sindikalismo sigui krese i ku e trahadó den kualkier sektor ku e ta laborá bira konsiente ku ta UNION ta hasi forsa. Komo trahadó nos mester realisá i stimulá tur nos kompañeronan pa mira sindikalismo komo un seguro pa nan posishon laboral. Un seguro ku ta perkurá pa salbaguardia ku kada ken tin su pan di kada dia atrabes di un trabou desente i honrado. Un trabou ku ta respetá derechonan laboral i ku ta krea kondishonnan positivo den kua e trahadó konsiente di su debernan por duna mas tantu na produktividat. Si komo trahadó nos kumpli kabalmente ku nos debernan i duna mas na engrandesé e kompania na unda nos ta laborá, boso por ta sigur ku sindikalismo tin forsa pa para ariba pa e prosperidat ku boso a yuda krea, un parti husto di dje ta toka boso i asina poir alsa kalidat di bida di boso i boso famia. Tin trabounan grandi pa realisá pa e klase trahadó. USIBO lo apoyá sindikatonan afiliá pa konhuntamente ku nos partnernan, esta gobièrno i sektor di dunadó di trabou traha pa duna resultado den 2020. Nos lo bin ku un kampaña fuerte pa sindikalisá e klase trahadó den tur sektor aki na Boneiru ku ainda no tin representashon sindikal. No para un banda, djòin e trein sindikal i asina huntu nos konstruí un Boneiru fuerte ku un ekonomia duradero pa krea kuponan di trabou pa Un i Tur basá riba e prinsipio di hustisia sosial.
AFBW
USIBO kier manda palabranan di felisitashon na nos kompañeronan di AFBW ku a tene un reunion general di Fundashon Mariadal dia 8 di yanüari último sumamente eksistoso. Un asistensia formal di hopi trahadó di e Fundashon i tur e shopstewardnan di e diferente kompanianan na unda AFBW tin representashon. Tabata realmente un plaser pa opservá trabounan balioso ku e direktiva nobo ku a sinta 22 di novèmber a logra realisá den apénas un luna di tempu i ku un ambishon i aspirashon pa hasi AFBW un di e sindikatonan mas grandi i fuerte i habrí pa e klase trahadó. E plannan tresé dilant riba
tereno edukashonal, sosial i di rekreashon ku e sindikato kier bai realisá den tempunan benidero a keda risibí i aproba ku un aplouso fuerte di parti di esnan presente. Re-inskripshon di miembronan eksistente i atkisishon di miembronan nobo pa asina e sindikato tin un representashon total na e Fundashon i e otro kompanianan na unda AFBW ta representá ta e meta na kua esnan presente a komprometé nan mes. Un kresemento di e kantidat di shopstewardnan ku smak i ánimo pa traha ta e señal mas fuerte ku e sindikato ta den un proseso di kresemento i refuerso serio. E resolushon unánimanente akseptá pa hasi e kas sindikal di AFBW funshoná na interes di miembresia tabata otro prueba di e dinamismo i vibe positivo ku ta reinando den e sindikato.
Situashon na BOPEC
USIBO a tuma nota ku e notisianan rondó di BOPEC ainda no ta kreando un perspektiva positivo pa ku e futuro di e kompania. Den kontakto estrecho ku e sindikato USIBO ta sigui vigilá e situashon i ta spera ku esfuerso di tur esnan envolví por krea un apertura pa asina mas pronto posibel e kompania por kuminsá risibí barkunan kargá ku produktonan petrolero i asina bira operashonal i garantisá kuponan di trabou fiho pero tambe kuponan di trabou na kontratistanan mas tambe indirektamente kuponan di trabou na kompanianan ku tin relashonnan komersial ku BOPEC.


text:
Un estilo di bida ‘bèrdè’ ta kuminsá ku Banco di Caribe su ‘Green Loan’
Un esfuerso real pa Kòrsou ta mas bèrdè!
WILLEMSTAD: Ya ta algun tempu kaba ku Banco di Caribe ta den proseso pa ‘bai bèrdè’. Por mira esaki den algun área di duna servisio na banko, na instalashon di pènel solar na su edifisionan, uso di outonan eléktriko i e instalashon di un ‘EV Charging Station’ pa klientenan karga nan outo na momento ku nan bishitá banko. Tambe Banco di Caribe a eliminá uso di kùp di plèstik. Tur esaki den un esfuerso real pa biba mas ‘bèrdè’ posibel; protehé naturalesa, redusí polushon i kontribuí na un mihó ambiente pa nos próksimo generashon.
Banco di Caribe i Dynaf
Den e proseso pa ‘bai bèrdè’, Banco di Caribe a risibí asesoramentu di Dynaf. Dynaf ta un kompania renombrá ku ta spesialisá riba e tereno aki. Nan ta ofresé paketenan personalisá tantu pa kas di famia, individuo òf negoshi. Ta e intenshon di Banco di Caribe pa hasi un impakto aún mas grandi den e área aki, motivando no solamente empleadonan pero tambe kliente pa bira mas konsiente di e benefisionan di un estilo di bida ‘bèrdè’. Ku e desishon pa ‘bai bèrdè’ ta bin un invershon. Uso di produktonan ‘bèrdè manera, vehíkulo eléktriko òf pènel solar ta algun manera ku e kliente por redusí su gastunan, esei ta aparte di e benefisionan pa nos isla i medioambiente. Bishitá Dynaf su ‘green office’ i risibí tur informashon nesesario. Por mira ubikashon di e ‘green office’ riba nan página di Facebook.
Banco di Caribe ta spera di por inspirá mas empresa pa kuminsá orientá riba e posibilidat i benefisionan di e práktikanan aki. Hopi hende ya kaba tin un vehíkulo eléktriko, i kisas awor ta deseá un propio ‘EV Charging Station’. Òf kisas bo tin un empresa i ke instalá pènel solar? Banco di Caribe a diseñá un pakete spesial pa sostené un i tur ku ke djòin e ‘green lifestyle’. Tur kliente interesá por risibí un interes spesial riba nos green loan– bálido te dia 31 di desèmber 2022. Pa mas informashon i pa apliká fásilmente pa e ‘green loan’ por bishitá www.bancodicaribe.com


text:
WILLEMSTAD — Komo preparashon pa e 2 eventonan grandinan aki ku nos selekshon tin na kaminda, di 20 pa 28 di mart próksimo, durante kalendario di FIFA, nos hungadónan residensia den eksterior lo bin Kòrsou pa huntu ku nos hungadónan lokal sigui ku e training nan pa e kompromiso nan aki.
Nos hungadó nan lo yega djaluna, dia 20 di mart 3or di atardi ku buelo di KLM, pa djárason 22 di mart 2017, nos selekshon nashonal lo enfrentá e selekshon di El Salvador den un wega di fogeo, 8’or di anochi den Stadion Antoine Maduro (SUBT).
E selekshon di El Salvador tambe lo yega Kòrsou djaluna 20 di mart, 12’or di mèrdia riba vuelo di Copa Airlines pa kuminsá ku preparashonnan pa e wega di djárason.
Karchinan pa e partido aki lo ta optenibel djaluna na FFK bou di ora di ofisina, Botika Mampuritu, Beep Beep i pòmp di gasolin Santa Maria.
Dia di wega karchinan lo ta optenibel na e lokèt nan di Stadion Antoine Maduro.
E partido ta kuminsá 8’or di anochi pero portanan ta habri for di 5’or di atardi, yega trempan pa evitá e trafiko!
E preisnan pa e diferente sekshonnan ta lo siguiente:
- Sekshon A; Tribuna pariba di tribuna di honor ta Fl.50,-
- Sekshon B; Tribuna patras di golnan na lado di Maripampoen ta Fl.25,-
- Sekshon C; Tribuna patras di golnan na lado di Willemstad ta Fl.25,-
- Sekshon D; Tribuna pabou di tribuna di honor ta Fl.15,-
- Den e sekshon B i C (tribuna patras di golnan) mucha te ku 12 aña i 60+ ta paga Fl.15,-
E hungadónan di nos selekshon ku lo partisipá na e wega di fogeo aki ta lo siguiente;
- Eloy Room
- Reangelo Janga
- Jeremy de Nooijer
- Quintin Jacoba
- Doriano Kortstam
- Jurriën Gaari
- Rhu-Endly Martina
- Darryl Lachman
- Gillian Justiana
- Dustley Mulder
- Shanon Carmelia
- Ayrton Statie
- Michaël Maria
- Leandro Bacuna
- Germaine Agustien
- Brandley Kuwas
- Elson Hooi
- Jarchino Antonia
- Gino van Kessel
- Gevaro Nepomuceno
- Felitsiano Zschusschen
- Rowendy Sumter
- Jarzinho Pieter
- Ashar Bernardus
- Jimbertson Vapor
- Christopher Isenia
Miéntras e selekshon di El Salvador su hungadonan ta;
- Benji Villalobos
- Oscar Aroyo
- Bryan Tamacas
- Josué Santos
- Alexander Larin
- Andrés Flores
- Gerson Mayen
- Efrain Burgos
- Oscar Cerén
- Rodolfo Zelaya
- Irving Herrera
- Fernando Castillo
- Iván Mancía
- Roberto Domínguez
- Juan Barahona
- Henry Romero
- Herbert Sosa
- Bryan Landaverde
- Darwin Cerén
- Richard Menjivar
- Victor García
- Dennis Pineda
- Harold Alas
Un yamada ta bai na henter e pueblo di Kòrsou pa bin na bòshi, bin disfrutá di un tremendo partido! Sali ku bo bandera di Kòrsou, bo t-shirt, bo shal, bin apoyá i sostené nos hungadónan komo e number 12!


text:
rsx
-
Lima2019
Un splicacion di e deporte RS:X
Un splicacion cortico di e deporte di nos medayista Panamericano Mack van den Eerenbeemt cu ta practica e deporte di…Read More »
-
Barranquilla2018
Momento Historico
Mas di e momento special ora cu Mack van den Eerenbeemt ta ricibi su medaya di Oro pa Aruba.Read More »
-
Barranquilla2018
Mack ta domina na Barranquilla
Mack van den Eerenbeemt ta dominando e deporte di sailing por completo aki na Weganan CAC Barranquilla 2018. Faltando solamente…Read More »
-
Barranquilla2018
Mack ta mira accion den RSX
E deporte di Vela a continua awe na Puerto Velero. Mack van den Eerenbeemt so a mira accion awe den…Read More »


text:
juegos panamericanos
-
Lima2019
Thakaidzwa ta resumi e prome dianan na Paracas
Na e ciudad di Paracas, Peru e competencia di vela ta tuma lugar den e Weganan Panamericano Lima 2019. Na…Read More »
-
Lima2019
Mas di e atletanan a jega Lima
Atletanan BMX, Vela y Ciclismo tambe a yega pa e Weganan Panamericano LIMA 2019. E atletanan di BMX, Shanayah Howell,…Read More »
-
Lima2019
Ciclista Cijntje ta conta di su experiencia
Ciclista Hillard Cijntje ta conta di su experiencia den e Weganan Panamericano na Lima, Peru. Hillard a competi den e…Read More »
-
Lima2019
Hillard Cijntje a competi den ciclismo di pista
Hillard Cijntje a competi den ciclismo di pista den e Weganan Panamericano LIMA 2019 E ciclista di Corsow, Hillard Cijntje…Read More »
-
Lima2019
8 lugar pa Kyra y Abigail
Kyra Hoevertsz y Abigail de Veer a keda na di 8 lugar overall den e Weganan Panamericano LIMA 2019. E…Read More »
-
Lima2019
Seraus no ta drenta final
Bolichero Thashaina Seraus net no a logra drenta e final di e Weganan Panamericano LIMA 2019. Thashaina ta conta di…Read More »
-
Lima2019
Kamilah ta conta di Lima
Bolichero Kamilah Dammers-Naddall ta conta di su wega den e Panam Games Lima 2019. E bolichero Dammers-Naddall no a logra…Read More »
-
Lima2019
Kyra y Abigail na di 7 lugar
Panam Games 2019: Kyra Hoevertsz y Abigail de Veer a logra un di 7 lugar den e rutina tecnico. E…Read More »
-
Lima2019
Thashaina entre e mihor ochonan
Thashaina Seraus ta logra clasifica entre e mihor ocho bolicheronan pa e Round Robin den e Panam Games LIMA 2019…Read More »
-
Lima2019
Seraus ocupando un di 4 lugar
Thashaina Seraus ocupando un di 4 lugar riba e prome dia den singles E competencia individual a inicia pa nos…Read More »


text:
Conta hende straño ta uno, traha na cas ta otro!
Mundo henter a keda contento cu e acuerdo logra entre tur e paisnan cu a participa na e conferencia encuanto recalentamento global y e influencia cu accion humano tin den esey, a traves di emision excesivo di CO2 den atmosfera. Poco a poco esnan cu no tabata kere den e proceso aki, en todo caso tabata kere cu e ta un proceso natural unda e ser humano no por tin influencia ariba, a cuminsa cambia di opinion of a dicidi di keda keto. Pa tur esnan cu a firma e acuerdo, nan lo mester ‘put their money where their mouth is’.
Esaki ta conta pa nos como Aruba tambe. Banda di e temanan cu ta toca tur pais nos tin naturalmente tambe e situacion special di e islanan chikito rond mundo cu ta den un situacion extra vulnerable, cu ta rekeri un acercamento specifico. Y dentro di e islanan na mundo Aruba ( y Curaçao y Bonaire) ta den un categoria mas special ainda. Nos ta pertenece na un zona special den Caribe, cu ta abarca tambe parti di e continente (Guajira, peninsula di Paraguaná). Nos tin un clima semi desierto, cu poco yobida y un vegetacion diferente cu e islanan mas den Norte di Caribe, y tambe mayoria di esnan den Pacifico. En corto, di naturalesa nos ta extra vulnerable.
En todo caso, kico ta e aspectonan riba cual tambe un teritorio chikito manera nos mester enfoca pa haci nos contribucion na e lucha mundial pa contene recalentamento di nos planeta? Nos tambe mester limita nos emision di gasnan dañino, cu ta no solamente CO2, pero otro gas toxico tambe. Ban analisa ta cua ta e ‘pecadornan grandi’ den nos economia y comunidad. Pa cuminsa, e refineria ta un productor grandi di gas toxico. Awor cu e tin algun aña cu e no ta opera, nos contribucion na produccion di CO2 a baha considerablemente. Si berdaderamente yega na reapertura di e refineria, e miedo lo ta cu inmediatamente ta lubida tur bon deseo y intencion y ta habri e planta manera e tabata opera prome. Ta duda seriamente si e candidato pa habri e refineria (Citgo) lo tin recurso pa renoba y modernisa e refineria, pa garantisa cu nos no ta keda pega pa varios decada cu e mesun contaminacion, pa no papia mes di e molester y daño fisico cu parti di nos poblacion lo sufri atrobe cada dia. Un ceramento definitivo di e refineria lo tin su bentahanan tambe, aunke no tur di nos lo kier mira esey asina.
E argumento pa nos mira e asunto di e banda aki ta lo siguiente: pa nos cumpli cu nos compromiso cu resto di mundo nos tin cierto tarea pa cumpli. Por ehemplo, nos mester bay traha ley pa impone riba e refineria (y e planta di WEB) e regimen di mehoracion cu internacionalmente ta exigi di nos. Esey cu tempo lo trece un refineria, cu awor no ta mantene su mes na ningun norma, ta p’esey e t’ey, den problema financiero serio, pasobra si e habri awor aki mes ta riba un base economico masha smal, cu un margen minimal di rentabilidad. Kico ta bay bira e confrontacion? Of e refineria no por cumpli, y mester cera su porta, of nos pa di tantisimo bes ta wak pa e otro banda y pretende cu e problema no t’ey y laga e refineria sigui opera asina mes, mientras cu nos ta guli e critica, cu nos ta papia bunita, pero di cumpli… nada.
Si e refineria no habri mas, nos a keda cu dos elemento importante ainda, y esey ta e combustibel cu WEB ta uza, y e problema di nos medionan di transporte cu ta consumi un suma considerabel na gasolin y diesel y ta percura pa bastante contribucion na presencia aumenta di CO2 den atmosfera. Stimulacion di auto riba electricidad ta un opcion, pero nos no mester subestima e problema di desperdicio cu ta ser crea cu e uzo masivo di bateria. E no ta un motibo pa no haci’e, pero nos sistema di deshaci di desperdicio lo mester mehora substancialmente.
Ta keda hopi mas tema pero un sigur ta importante, aunke na e momento aki nos no a ripara cambio ainda, y esey ta e aumento di nivel di lama cu por bay tuma luga den e proximo decadanan. No ta trata di un problema chikito, pasobra den e ‘worst case scenario’ Aruba lo por perde un bon parti di su zona costal, unda no solamente e hotelnan ta situa, pero un parti grandi di tur e vivienda y negoshinan cu ta situa na costa zuid y west di nos isla. Lo nos mester bay reserva bastante recurso pa por enfrenta un situacion adverso den e añanan cu ta bin. Y ta ey ta nos problema mayor actual , cu den e añanan cu ta bin nos ta mas bien ocupa cu spaar pa paga e debenan cu nos a crea den e ultimo añanan. Anto ken ta bisa cu no ta urgente atende e asunto financiero aki?


text:
Diamars mainta 21 di juni, a tuma luga e di dos tripartiet overleg entre Aruba, Corsou y Sint Maarten. Presente tabata Premier Silveria Jacobs di Sint Maarten, Premier Gilmar โPikโ Pisas di Corsou hunto cu nan ekipo di conseheronan.
Durante e reunion a toca diferente tema cu ta den interes comun di e islanan ya cu apesar di e diferencianan, e retonan grandi ta afecta cada isla na e mesun manera, y ta mas facil pa hunto busca solucionnan. Prome Minister Evelyn Wever-Croes a indica cu anteriormente den Gabinete Wever-Croes I ya caba a organisa un tripartiet entre e islanan ruman cu a resulta di ta un experiencia hopi positivo.
Durante e reunionnan di diamars mainta a toca e tema di e palabracionnan haci cu Secretario di Estado di Reino Alexandra van Huffelen encuanto COHO. Akinan e tres paisnan, Aruba, Sint Maarten y Corsou a scoge pa bin cu un alternativa enbes di COHO na unda a palabra ken ta traha riba cierto cosnan pa asina reuni den un otro encuentro na fin di Augustus pa presenta na Hulanda e proyecto final.
Tambe a toca varios tema financiero incluyendo e recorte di 12.6%. Aruba na e momentonan aki ta riba agenda pa Rijksministerraad diabierna awor caminda e condicionnan lo wordo aproba. Gobierno awo ta warda pa Parlamento aproba y pasa e ley di Landverordening Normering Topinkomens, LNT, e asina yama Wever-Croes Norm, pa asina Gobierno cumpli cu e condicion aki y ta wardando tambe riba conseho di CFT. Pero, Prome Minister a remarca, tur cos ta poni pa paga e 5% di salario na tur empleado publico entrante juli 2022.
Premiernan di Corsou tambe na final di e reunion tripartite, a duna nan comentario di e reunionnan intenso cu a tuma luga den poco tempo na Aruba.
๐ฃ๐ฟ๐ผ๐บ๐ฒ ๐ ๐ถ๐ป๐ถ๐๐๐ฒ๐ฟ ๐ฑ๐ถ ๐๐ผ๐ฟ๐๐ผ๐ ๐๐ถ๐น๐บ๐ฎ๐ฟ โ๐ฃ๐ถ๐ธโ ๐ฃ๐ถ๐๐ฎ๐
Premier Pisas a expresa di ta sumamente satisfecho cu e reunnionnan cu a tuma luga entre Aruba, Corsou, Sint Maarten y Hulanda. A raiz di esaki, a haya importante cu tres islanan a reuni un bes mas y sigui delibera riba e palabracionnan haci. โMi ta contento cu e Prome Minister di Aruba cu a bira e โtrekkerโ di e trayecto aki. Asina di biaha nos a sigui dialoga y a haci palabracion pa traha na bienestar di e pueblonan di cada pais y pa garantisa futuro di e futuro generacionnan.โ
๐ฃ๐ฟ๐ผ๐บ๐ฒ ๐ ๐ถ๐ป๐ถ๐๐๐ฒ๐ฟ ๐ฑ๐ถ ๐ฆ๐ถ๐ป๐ ๐ ๐ฎ๐ฎ๐ฟ๐๐ฒ๐ป ๐ฆ๐ถ๐น๐๐ฒ๐ฟ๐ถ๐ฎ ๐๐ฎ๐ฐ๐ผ๐ฏ๐:
Prome Minister di Sint Maarten tambe a expresa cu e reunionnan a bay hopi bon y cu ta sumamente satisfecho cu como tres isla den Reino, ta moviendo hunto dilanti, pa realisa e reformanan cu cada un pais mester. โNos kier percura pa e reforma tuma luga den forma efectivo y eficiente, sigurando cu nos paisnan ta sostenibel y resiliente.
Prome Minister Evelyn Wever-Croes ta gradici e premiernan di Sint Maarten y Corsou y nan ekiponan pa e reunionnan fructifero cu a tuma luga. โDurante reunionnan asina bo ta realisa con hopi en comun e islanan tin cu otro, especialmente Aruba y Corsou. Uni lo logra hopi masโ, Prome Minister a enfatisa.


text:
ISBN: 978-99904-2-200-9
Ortografia i Lista di palabra Papiamentu Buki di Oro
$ 16,49 O.B Excl.
Fls 30.01
Ortografia i Lista di palabra Papiamentu ta un buki ku ta ofresé reglanan ofisial di nos ortografia, siguí pa un lista básiko ku ta kontené un kantidat di palabra di uso general na papiamentu. A duna e buki akí un nòmber di kariño, esta Buki di oro. Esaki ta djis pa indiká e balor altu ku idioma papiamentu tin pa nos tur komo idioma di uso general. E reglanan di ortografia i e lista i palabra tin ku aportá na uniformidat ora ta trata skirbimentu di papiamentu na benefisio di tur esnan ku ke lesa papiamentu fásilmente i skirbié na un manera korekto. E buki ta pa tur siudadano en general i partikularmente pa funshonario públiko, profeshonal, dosente i studiante i pa skol.
In stock
Compare


text:
Oranjestad, 25 – 11 – 2021
Crisis Team ta informa tur comerciante y comunidad enegeral cu pa loke ta e orario di ciere pa negoshinan durante di luna di December, tur cos ta bay keda mescos, pues negoshinan mester sera 1or di marduga y Casino 2or.
Pa comerciantenan cu tin Koffiehuis vergunning y restaurantvergunning A nan mester haci un peticion pa “ONTHEFFING” pa por haya permiso pa cambio di orario pa tene un evento (31 dec -1 jan) te mainta (tot zonsopgang). E peticion aki mester wordo entrega na Crisis Team na cmo@crisis.aw


text: ORANJESTAD – En conexion cu Celebracion di 45 aña Dia di Himno y Bandera, Minister Xiomara Maduro hunto cu Minister President Evelyn Wever-Croes y Parlamentario Darlaine Guedez-Erasmus a bishita Faith Revival School, na unda nan a haya un bunita recepcion cu canto masha bunita mes di e alumnonan. Igual cu tur scol preparatorio, basico y special, Faith Revival School su alumnonan tambe a ricibi e buki “Mucha Crioyo Mi Ta”. Nos ta gradici tur maestro y tur alumno pa e bunita recepcion. Ademas e mandatarionan a keda masha contento pa e aprecionan ricibi y e oportunidad di por a bishita e scol.


text:
Cas di Cultura recientementea presenta e exhibicion ‘TROPICO CUBE’, un solo show crea por medio di artista local Laura de Vogel cu ta trece dilanti un tema hopi interesante pa contempla riba dje. Esaki a bira e di cinco y ultimo exhibicion di Cas di Cultura su programa AUA Exhibits 21-22, cual ta un serie di exhibicion presentando arte visual local bao di curaduria di historiado di arte Ana Maria Hernandez.
Cada exhibicion cu a wordo presenta na Cas di Cultura a consisti di nan mesun tema. Den caso di Laura, a cuminsa na mira kico lo por respresenta henter su trabao na un miho forma. TROPICO CUBE ta un investigacion artistico tocante e funcionalidad y identidad di e ideologia di e ‘White Cube’.
“Desde 2016 mi a cuminsa cu un serie di idea pa traha obra over di kico espacionan di exhibicion ta nifica. Y vooral den focus di kico ami a siña na scol, na academia na Hulanda, y mi ta kere hopi hende cu a studia arte aki asina a haya un educacion hopi enfoca na un perspectiva Europeo mescos cu mi. Pues mi a cuminsa cuestiona kico mi a siña y con esey a infiltra den mi ideanan over di arte y pa mi mesun obranan,” segun Laura ta splica. TROPICO CUBE ta ofrece un reflexion riba e buskeda di un formato pa presenta arte cu ta afina miho cu nos cultura y herencia na Aruba.
Cu e serie di ideanan cu Laura a contempla riba dje, el a cuminsa crea maneranan literal di presenta su arte – cu si bin cu e ‘White Cube’ idea pa Aruba, con esaki lo mustra? E lo ta di santo blanco, e lo mester tin cadushi, lo mester tin e tera cora cu nos ta haya den mondi, e por ta asina hopi cos cu ta autentico pa Aruba y cu ta carga e identidad di e isla. “Den e exhibicion bo ta wak tambe cu tin diferente; tin diferente obranan separa pero nan ta traha hunto tambe. E espacio grandi traha di tela cual ta e enfasis grandi di e espacio unda tin un otro obra ta wordo presenta den dje cual ta e trankera di cadushi, y riba esaki ta wordo presenta un video cu ta mustra diferente trankeranan documenta na Aruba,” Laura ta sigui splica. E ideanan aki tambe ta un narativo cu den un of otro manera hopi hende por identifica nan mes cu ne, reflehando esnan cu por ehempel a nace na Hulanda pero a crece na Aruba, cu despues a bay afo pa studia y topa cu diferente pensamento y experiencia. Pues e proceso di bay y bini, y con esaki ta pone bo explora bo mes y bo arte na un manera mas profundo.
‘Nos artistanan no ta haya representacion suficiente’
Laura ta splica Bon Dia cu for di su perspectiva como un artista visual contemporaneo, e ta sinti cu den e ramo aki artistanan no ta haya suficiente representacion. “Pero si nos ta wordo bon balora, un banda si, den e sentido di manera cu tin acceso na arte visual contemporaneo of cu tin oportunidad pa hende participa of pa hende bin wak, of si tin acceso na educacion. Mi ta kere tin hopi hende cu ta balora esey y ta dispuesto pa ta parti di esey,” e artista ta splica Bon Dia. E ta sigui bisa cu “den e sentido cu nan ta desea esaki y nan ta refleha hopi gratitud ora cu tin e acceso na dje. Pero mi ta sinti cu artistanan falta hopi representacion, mi ta kere esey ta parti paso tin un falta di conscientisacion riba arte visual of arte y cultura riba nan mes ta parti esencial pa un sociedad ta prospero.”
Arte mester ta un pilar vital cu ta yuda un sociedad ta mas prospero y pa hendenan sinti nan mes mas completo. “Mi ta kere cu e parti ey no ta wordo balora of no tin suficiente balor aworaki den e infrastructura di Aruba.” Cu TROPICO CUBE, e artista a refleha riba varios cos, manera unda materialidad tin un identidad visual cu nos tur conoce y cu ta iconico pa nos isla, cual gran parti ta domina Aruba su identidad di ‘One Happy Island.’ Pero na mes momento pa uza esaki como un manera di mustra kico Aruba su identidad ta, y tambe uza esaki como un oportunidad pa wak e cu wowo un poco mas critico.
E reflexion cu Aruba ta hopi mas cu djis un destinacion tropico, un paraiso of ‘One Happy Island.’
“Hopi ta wordo inverti pa tene na halto e pensamento aki [One Happy Island] pa asina acomoda hende di afo. Pero na mes momento e bunitesa di ‘One Happy Island’ ta cuminsa traha como un maskarada, unda tras di dje tin e realidad diario di problema social, economico, ecologico y mas. Pero tambe kico Aruba su cultura di berdad ta cu no ta wordo mira den un all-inclusive banda di lugarnan comercial.
E exhibicion TROPICO CUBE a habri na inicio di luna di Juli 2022 y lo ta habri pa publico riba su ultimo dia 27 di Juli na Cas di Cultura. E artista ta spera di por presenta e show aki na diferente caminda mas na Hulanda unda tin comunidad Caribense, mientras lo sigui enfoca riba desaroyo di e obranan aki y su contribucion na desaroyo di Aruba su sector di arte y cultura.


text:
KRALENDIJK – Djasabra mainta a tuma lugá un aktividat kaminda a entrega no ménos ku 500 pakete pa komunidat. Paketenan a bai den un frega di wowo manera ta bisa. Ta trata di 500 pakete ku a karga e nòmber pakete di vitamina. Kantidat enorme di hende a presentá na “Bonaire Logistics” e mainta pa tuma pakete di vitamina. Tabatin palabrá pa kuminsá parti pakete 9’or di mainta. Mirando e aglomerashon di outo i hende na e sitio a inisiá ku e partimentu di pakete promé ku 9’or. Kaya den e área tabata pegá pa motibu di fila pa tuma kos. Polis mester a intervení pa guia e situashon den tráfiko relashoná ku tuma mentu di pakete. Algu promé ku 9:30 tur 500 pakete di vitamina a keda entrega na komunidat. Adrienne Cornelia de Jongh di Bonaire Logistics i Eugenio de Jongh di Don Andres a menshoná ku ta bai wak si tin posibilidat pa por bolbe organisá algu asina. 500 pakete yudando spesialmente esnan ku mas ta den nesesidat. Despues ku tur pakete a kaba, hopi hende a sigui yega na e sitio pa buska pakete. Nan mester a bira bèk ku man bashí.
Riba potrèt entre otro e grupo ku e pèrkurá pa e partimentu di pakete e mainta.


text:
Ursell Arends
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Ursell Mikhail Arends (n. 29 di augustus 1980 na Aruba) ta un politico Arubano y desde 20 di september 2021 minister di Transporte, Integridad, Naturalesa y Asuntonan di Adulto Mayor.[1] Den gabinete Wever-Croes II e ta alabes vice prome-minister. Prome cu esey e tabata brevemente miembro y vicepresidente di Parlamento di Aruba. Desde 2017 e ta lider di partido RAIZ.
Bida[editá | editá fuente]
Ursell Arends a lanta den bario di Santa Cruz y a bay scol basico Mon Plaisir School y scol secundario Mon Plaisir College, na Oranjestad. Na 2000 e ta inicia su estudio na Merca pa despues continua na Canada, unda e ta gradua den International Business Management for di St. Clair College na Windsor, Ontario, na 2005.
Na su regreso na Aruba el a labora den e ramo turistico pa mas di 15 aña. Su carera profesional a cuminsa na La Quinta Beach Resort como Human Resources Manager for di 2006 te cu 2015. Na 2015 e ta wordo nombra como Operations Director, cual funcion el a eherce te juli 2021. Arends a sirbi tambe como presidente di Aruba Timeshare Association (ATSA) for di aña 2016 te cu 2018. Entre 2011 y 2015 e tabata forma parti di e directiva di Arubaanse Voetbalbond (AVB) como miembro, tesorero y tambe como team manager di e seleccion nacional di Aruba.
Na 2017 Arends ta haci su entrada den politica. Hunto cu Tai-Foo Lee e ta funda e partido RAIZ y for di inicio ta ocupa e funcion di lider di partido.[2] E ta debuta den eleccion parlamentario di 2017, logrando 1433 voto. Den eleccion dia 25 di juni 2021 Arends ta logra un total di 1939 voto individual y un asiento den Parlamento di Aruba.[3] Dia 8 di juli 2021 e ta wordo elegi vicepresidente di parlamento, di cual puesto e ta retira na september 2021 pa bira minister.[4] Dia 20 di september 2021 e ta huramenta como minister di Transporte, Integridad, Naturalesa y Asuntonan di Adulto Mayor den e di dos gabinete Wever-Croes.[5]
Ursell Arends ta casa cu Tamarah Croes y ta tata di un yiu homber y un yiu muhe.[1]


text: KRALENDIJK, – Djaweps 28 di òktober Konsehal Coffie tabata di bishita na Punta Cardon, no na Venezuela pero na Rincon. Punta Cardon ta kunuku di yùf. Maria. (Maria Koeks) na frontera di Rincon, Kaminda di Karapata. Ántes nos grandinan ku a nabegá tabata duna nan kunuku nòmber di lugánan den eksterior kunan a bishita p’esei e nòmber Punta Cardon. Nos konoséyùf. Maria di su SòldachiTours den Rincon. E kunuku Punta Cardon di yùf. Maria ta un desaroyo ku yùf. Maria a agregá komo atrakshonèkstra den kuadro di Sòldachi Tours. E desaroyo aki a wòrdustimulá dor di e programa di POP ku ta “Plattelands Ontwikkeling Programma”. Yùf. Maria a invitá Frakshon Coffie na diferente okashon i porfin e oportunidat a yega pa por a kumpli. Yùf. Maria ke a duna splikashon di su plannan i tambe su inkietutnan. Yùf. Maria a ekspresá ku e ta sinti falta di sosten–spesialmentedikonosementu- pa yuda desaroyá e produkto. Loke a bin dilanti ta ku bo ta haña desaroyonan basá riba proyektonan pero na momento ku e proyekto kaba ta keda un bashí i no tin sosten mas pa sigui ku e desaroyo. Dos ehèmpel a bin dilanti esun di desaroyo di Rincon ku Plataforma Rincon tempu ku Ben Oleana komo kordinadóa dirigí e desaroyonan i despuesmas resien e proyekto di POP. Dos bon desaroyo pero ora e proyektonan a kaba ta keda un bashí i esun ku a partisipá den e desaroyo ta keda ku falta di sosten. I pata hopi kla, no ta trata di sostenfinansieroso,pero masbien konosementu i tin ora tambe man di obra. Algun ehèmpel: supsidio pa man di obra, pa limpiesa òf mantenshon di instalashonnan p.e. e molina den e kaso di Punta Cardon. Mester krea maneranan mas strukturá pa sostené tipo di desaroyonan asinaki i no a base di proyekto so. Nos hendenan/empresarionanchikí tin un desbentaha kaba, ku ta falta di kapital. Dor di esaki nan ta keda tras serka esun ku ta bin di eksterior ku kapital i ta krea desaroyonan grandi i ekstenso sin mester di ningun ayudo. E mensahe mester ta kla, mester duna mas sosten na nos hendenan.


text:
E crusada banda di Carnival Village na San Nicolas, Lagoweg – Bernhardstraat, ta un crusada sumamente peligroso. Automobilistanan cu ta subi e crusada biniendo di Zuid Lagoweg, simplemente ta ‘gamble’, riscando nan bida y di otro. Door cu nan no tin bista ‘whatsoever’ ki trafico ta bin di pabou! Antes tabata tin un spiel riba e edificio na skina cu ta yudabo pa por mira trafico cu ta biniendo di abou, e spiel no tey mas, sumamente peligroso.
Pa e motibo aki mi a entrega un mocion october aña pasa, cu a ricibi apoyo unanimamente di Parlamento, pa construi un rotonde na e crusada aki. Mi a ricibi contesta di DOW cu e caminda aki ta parti di Green Corridor cu ta cay bou di maneho di Caribbean Infrastructure Company (CIC). Un rotonde riba e caminda aki lo mester di aprobacion di e compania na Colombia te hasta na Merca. Riba mi pregunta con por logra esaki of si kisas tin otro manera pa por haci e crusada mas safe, mi a ricibi e contesta cu un ‘sleeping police’/drempel riba Bernhardstraat na altura di Green Hill supermarket bin ariba, lo slow down trafico cu ta bin di abou dje forma cu trafico cu ta bin di Lagoweg por subi e crusada na un manera sigur. E proceso pa un ‘sleeping police’ lo ta mas facil/lihe cu pa rotonde. Mi ta bay keda den contacto cu DOW y bureau di Minister pa ‘follow up’ riba esaki.
Combersando cu habitantenan di San Nicolas, a bin na cla cu tin varios caminda cu trafico ta forma un peliger pe habitantenan y specialmente pe muchanan. Como tambe e ta forma peliger pa e cas, cura y autonan staciona den bisindario. Pa cu e camindanan aki tambe mi a entrega un peticion pa evalua si ‘sleeping police’ ta un bon manera pa haci trafico mas sigur y con por logra pa nan wordo instala.
Den un combersacion cu director di DOW, sr. Marlon Croes, el a splicami un punto hopi importante. Cu no ta solamente responsabilidad di DOW pa tene trafico na Aruba sigur. No ta posibel pa yena tur caretera na Aruba cu ‘sleeping police’. E ta un tarea tambe di Cuerpo Policial pa haci control, pero vooral tambe importante cu pueblo wordo educa con pa haci uzo di nos careteranan na un manera responsabel y sigur.


text:
Feng Shui i Manipulashon di Energianan
Updated: Aug 2, 2019
Ta bèrdat ku nos por manipulá e movementu di un energia (chi) rondó di nos pa trese prosperidat i felisidat?
Kiko ta Feng Shui?
E gran teólogo Franses John Calvin a bisa,
“E mente di hende ta manera un mangasina di idolatria i superstishon; te asta asina tantu ku si un hende kere su propio mente, ta sigur ku e lo bandoná Dios i fabriká algun ídolonan den su propio selebre.”
E palabranan di John Calvin ta duna un apto ekspreshon di e konklushon ku mi ta yega na dje ora mi analisá e filosofia di Feng Shui. Feng ta nifiká bientu, i Shui ta nifiká awa. Feng Shui ta originá for di e filosofia Chines di Taoismo, i e ta deskribí un proseso kon pa manipulá i harmonisá e flow (koriente) di un supuesto energia universal den e hende su besindario físiko. Harper’s Encyclopedia of Mystical and Paranormal Experience ta duna e siguiente definishon,
“Feng Shui ta un ... arte Chines antiguo i kompleho ku ta kombiná mistisismo, siensia, i superstishon pa determiná salú, suerte, i prosperidat di akuerdo ku paisahenan natural i e ponementu di lugánan, edifisionan, i grafnan. ... Su konsepto fundamental ta ku pa por ta salú i prosperá, bo mester ta den harmonia ku e tera i risibí e benefisionan di ch’i.”
Promé ku nos sigui, ta importante pa mi splika kiko ta chi? Chi ta e energia ku supuestamente ta kore rondó di nos, i ku nos por manipulá pa trese benefisionan di entre otro salu, vitalidat, harmonia i kreatividat pa nos. Chi ta wòrdu yamá tambe, “rosea di e dragon,” i “bida i rosea di e universo.”
Awor, tin chi bon i tin chi malu. Chi ta bon ora e ta flui sosegá i pokopoko, i ora e lugá ku e ta okupá ta limpi, luminoso, i yen di bida. Esaki ta trese goso, suerte, i prosperidat. Chi ta malu ora e stagná òf ta move muchu lihé. Bo ta hañ'é den lugánan skur, sushi, i kaminda tin morto. Esaki ta trese mala suerte i problemanan finansiero. Segun proponentenan di Feng Shui nos por manipulá e movementu di chi di tal manera pa e traha na nos fabor.
Un Análisis Bíbliko di Feng Shui
Laga nos para ketu akinan un ratu. Pues segun Feng Shui, loke ta determiná nos kalidat di bida, si mi por yam'é asina, ta e movementu di chi i nos abilidat pa kontrolá e movementu aki. Pero lesa loke apòstel Pablo, guiá pa e Spiritu di Dios, ta bisa den Galationan 6:7-8,
“No gaña boso mes: Dios no ta laga hasi bofon di djE; pasobra loke un hende sembra, esaki tambe e lo kosechá. Pasobra esun ku sembra pa su mes karni lo kosechá korupshon for di e karni, ma esun ku sembra pa e Spiritu lo kosechá bida etèrno for di e Spiritu.”
E sabio Salomon den Prov. 22:8 tambe a bisa: “Esun ku sembra inikidat lo kosechá banidat.” I den Oseas 10:12 nos ta haña e otro’un banda di e mesun medaya: “Sembra den hustisia, kosechá den miserikòrdia; prepará bo tera ku no ta kultivá, pasobra ta tempu pa buska SEÑOR, te ora ku E bin i yobe hustisia riba boso.”
Pues ta sumamente kla for di e pasahenan aki, ku loke realmente ta determiná nos kalidat di bida ta nos grado di obedensia na Dios i e boluntat di Dios. Esaki ta kontrario na loke Feng Shui ta siña.Tanten ku Kristianismo ta siña ku hende mester risibí salbashon den Kristu Hesus, i adoptá un bida di obedensia na Dios, Feng Shui ta siña ku Dios no ta nesesario. De fakto, e ta siña ku hende mes por; tur loke e tin mester ta e konosementu i abilidat pa manipulá un energia.
Esaki por ta zona masha atraktivo pa algun, pero e echo ta ku e no ta bèrdat. Nos no por remplasá obedensia na Dios, pa manipulashon di supuesto energianan. Nos no por trapa i neglishá e mandamentunan di Dios, i krea pa nos mes un bida a color de rosas. E no ta bai, e no ta funshoná!
Awor, laga nos bisa, nos no ta neglishá obedensia na Dios, ma tòg praktiká Feng Shui. Tin un problema ku esaki? Wèl, na promé lugá, si e Palabra di Dios ta bisa bon kla ku ta Dios i nos obedensia na djE ta lokual ta determiná nos kalidat di bida, Feng Shui ta bira inesesario. Na di dos lugá, bo bida no por ta karakterisá pa obedensia na Dios, i na mes momentu mantené un filosofia ku, sigur den práktika, ta mantené ku Dios ta inesesario. Na di tres lugá, tin sierto elementonan den Feng Shui ku ta wòrdu kategorikamente prohibí dor di Dios. Elementonan manera: Spiritismo, astrologia, i numerologia (mira Deut. 18:10-12).
Konklushon
Feng Shui ta un práktika okulto. E pensamentu ku nos por manipulá e supuesto energia di chi pa trese felisidadt i prosperidat den nos bida ta kontradesí loke Skritura Santu ta siña. Berdadero goso, felisidat, i prosperidat nos ta haña solamente den e boluntat di Dios i nos obedensia na djE.


text:
Dia 17 di December 2020 nos minister president a firma cu e Common Trust Network y asina Aruba bira e prome isla den Caribe pa afilia na e organisacion aki. Common Trust Network ta asocia cu e Foro Economico Mundial. Cu e firmamento gobierno a mara su mes na cumpli cu e agenda 2030 cu ta encera 17 punto cu mester wordo implementa. Foro Economico Mundial su lema ta bo lo no tin nada y lo bo ta contento.
E promer punto di agenda 2030 ta poni cu mester pone fin na pobresa na henter mundo. Aki na Aruba nos ta bibando den un crisis caminda gran parti di nos poblacion nan placa no ta yega pa tin cuminda riba mesa. Si e agenda aki ta asina bon di con nos isla tin cu biba den miseria y gobierno no ta yuda pa alivia e peso cu tin riba lomba di pueblo. Costo di bida a subi cu 100% y nos no por papia mas di un inflacion bao di 10%.
E di 2 punto ta pa pone fin na hamber y logra un seguridad alimentario y mehora nutricion y promeve agricultura. Nos por mira hopi punto bunita riba e agenda pero gobierno ta haci net contrario. Si nos pueblo su placa no ta yega ta con nos pueblo por hiba un bida saludabel. Hopi peticion pa tereno pa plantacion ainda ta pega na DIP y tin hende ta warda mas cu un aƱa caba. Gobierno no tin ningun plan hinca den otro con lo yuda nos agricultornan. Nos di partido Curpa tabata tin plan hinca den otro pa nos agricultornan por haya awa di calidad pa nan por sembra. Nos no por sinta man crusa y warda e cuminda cay for di cielo. Na Merca tin mas 100 fabrica cu ta procesa cuminda a kima. Por a lesa tambe cu mas cu 10 mil baca a muri supuestamente door di calor.
E di 3 punto ta garantisa un bida sano y promove bienestar na tur edad. Nos ta den un crisis y kier garantisa un bida sano. Nos grandinan y esnan mas vunerabel riba nos isla tin cu biba di pensioen y onderstand bao di minimumloon. Si esnan cu tin un salario mes ta lucha pa sobrebibi ta con esunnan cu menos lo por logra esey? Otro punto mas cu ta keda na palabra. Ki bida sano bo por tin si gobierno a bay di acuerdo cu un vacuna di Pfizer cu no ta aproba y ta malo pa salud di hende. Huez a ordena pa publica e contenido di e vacuna cual ta malo pa salud di hende. Di 46 mil test pasa e 42 mil tin e side effect y 1200 a fayece.
Punto 4 ta papia di educacion inclusivo, igualdad, calidad y promove oportunidad di estudio durante henter bo bida. Nos por mira aki scol pa hopi tempo cera y otro a basha abao. Nos por corda cu e gabinete anterior a papia cu mester economisa 25 miyon riba educacion. Nos por mira cu nos maestronan ta lucha cu pobresa na scol y hopi biaha maestronan tin cu saca placa for di nan cartera pa cumpra material pa duna les. No ta garantisa trabao na empleadonan di limpiesa na scol den e proximo aƱa escolar. Un otro punto mas bunita pero sin contenido. No ta papia mes di e materianan cu lo mester wordo duna na scol. E enseƱansa na Merca a trece hopi problema pa via cu kier hinca e enseƱansa cu no por papia mas di hende homber ni hende muhe. No ta usa wc pa hende homber ni hende muhe mas. E enseƱansa lo trece mas bruhacion bao di nos criaturanan. Pa nos e cos aki ta inaceptabel. No por bruha nos muchanan. Ora nan ta grandi nan por dicidi.
Punto 5 ta papia di igualdad entre genero. Esaki ta totalmente contra di leynan di Dios. Dios a crea homber y muhe. Hasta ora un hende muri nan por deduci si e ta homber of e ta hende muhe. E hende muhe su structura di curpa ta diferente cu esun di homber. Ni si e homber laga corta su toteki e no por cambia di sexo. Na Merca a prohibi hende homber cu a corta nan toteki pa competi den sport di hende muhe. E heup di hende muhe ta diferencia cu esun di hende homber sin conta e ribchinan. E hende muhe ta crea pa Dios pa duna luz. Ta prueba cientificamente cu hende no ta nace cu un problema di identidad. Akinan ta bon pa mayornan mira bon unda ta laga nan criatura pa nan no wordo molestia ora nan ta baby y ta crece cu desviacion den identidad. Esmas 99% cu a haci cirugia ta comete suicidio.


text:
Kon pa detektá email sospechoso:
Maduro & Curiel’s Bank resientemente a tuma nota di un email sospechoso “Phishing scam” kaminda ta purba konvensé kliente pa klek riba un lenk pa konfirmá profil di kliente di Online Banking pa protehá kliente di froude.
Tuma nota ku nos Banko NUNKA lo manda pidi informashon konfidensial manera kredensial pa Mobile òf Online Banking, password, kódigo di e-Pass, kódigo sekreto (PIN) òf otro informashon konfidensial pa medio di un email òf sms. Solamente ora e kliente tuma kontakto ku nos, lo pidi’é algun informashon pa verifiká ku ta e kliente konserní.
Pero asta na e momentunan ei, Banko NUNKA lo pidi pa bo kódigo sekreto òf password. Esakinan ta i mester keda estriktamente personal.
Pa mas informashon kon MCB ta protehábo i kon abo por protehá bo mes, por fabor bishitá:


text:
Hopi bia mi ta risibí yamadanan ku e partisipashon aki. Mi promé reakshon ta: NO MISHI KUNE!
E persona ku a mèldu ta pensa mayoria bia:”Ai Dios, nan ta drumi aki sin mama. Laga mi kue nan lihé i bai ku nan!” Ni maske e intenshon ta bon, e kos aki ta ROBES! Koutela ta rekomendabel. Hopi bia e mama ta den besindario i a bai buska algu di kome. E por a spanta tambe di bo i el a bai skonde pa bo.
Ta di suma importansia pa vigilá e nèshi i studi’é pero sigur no mishi kuné. Purba na kalkulá kon bieu e yunan ta.
Ni maske ta un yu di pushi so bo a topa, e mama por ta den serkania. For di e momento ku e yunan di pushi tin 6- 7 siman nan ta bai eksplorá nan besindario. Pero nan ta keda serka banda di e aria ku nan ta konsiderá nan kas.
Kon bo ta ripara ku e mama ta den serkania?
- E yunan di pushi no ta yora i ta drumi trankil.
- Si bo ta sinti ku e yunan su temperatura ta kayente i nan ta drumi i mustra masha trankil.
- Si nan barika ta mustra rondó i yen i nan no ta yora.
Ki ora e chèns ta grandi ku e mama no a bin bèk serka su yunan?
- Si bo sinti ku e yunan ta friu i/òf muhá ora bo mishi ku nan.
- Si bo ta nota ku e yunan ta yora so sin stòp
- Ora bo ripara ku nan no ta drumi huntu i pega ku otro, nan ta yora i ta friu ora bo mishi ku nan
Ora un òf mas yu a muriManera bo por ripara e ta posibel ku e mama ta den serkania di su yunan. Un mama di pushi no ta laga su nèshi lihé, i sigur no si e yunan ta hopi chikí. Pero e tambe tin ku kome, esei ta nifiká ku lo e tin ku bai laga su yunan pa un tempu kòrtiku. Ora e mama bai buska kuminda pa e kome, semper e ta keda den besindario di su yunan. Sí bo ta sinta wak e yunan e mama por ta den bo besindario, ta bon skondí, ta wak abo. Pasobra e ta tira bista riba su yunan ku wowo di falki.
Ke men sí e yunan di pushi ta drumi trankil i nan ta satisfecho:
Laga nan na pas, pasobra nan mester di nan mama ainda!! E chèns di sobreviví di yunan di pushi lantá ku bòter ta hopi chikí. Nos nunka no por remplasá e mama di pushi: su lechi, su amor i kalor ta inigualabel i no por keda kompará ku e kuido ku nos por duna ni maske kon bon nos intenshon ta. Pero keda vigilá e nèshi si i bai wak kada tantu ora.
Si akaso e mama di pushi ta kuida su yunan pafó, ni maske e ta un pushi di mondi i e no ta laga bo yega serka dje, nos ta laga su yunan keda serka dje te ora nan tin por lo ménos 5 siman (sí nan ta safe i ta haña bon kuido). Si e ambiente no ta un sigur pa nan bo por purba gana e mama i su yunan paden. Mester evitá semper pa kita e yunan for di e mama.
Dikon e edat di sinku siman?
E yunan di pushi na e momento ei por para riba nan pianan i nan ta kla pa bai konosé mundu. Pero e ora ei tambe ta kuminsá e peliger! Nan por keda eksponé na malesa. Nan mester di kuminda sólido (unda nan por haña esaki?). Nan mester keda deshasí di bichi i di pieu. Den e periodo aki tambe ta e periodo ku nan mester sosialisá: si nos ke pa nan bira mansu, nan mester tin hopi kontakto ku hende.
Tep:
Ke men: no bai sin mas ku un nèshi ku bo a topa kualkier kaminda. Si bo ta duda si e mama ta presente? Keda vigilá e nèshi pa algun ora. Si despues di algun ora bo no ta nota ku e mama a bin bèk? Deliberá ku un organisashon ku ta alohá bestia si nan tin lugá pa e yunan di pushi. Bo por tuma den konsiderashon si bo mes tambe lo por hasi algu pa nan.
Vigilá e nèshi for di distansia grandi. Sí e mama por wak bo lo e tin miedu di bai bèk serka su yunan.
Sí ta posibel laga kuminda i awa den serkania di e nèshi pa e mama no tin nodi di bai muchu leu pa buska kuminda.
Den e kaso ku no tin un mama i bo a bai ku e yunan, nunka no duna nan lechi di baka! Lechi di kabritu si por. Pero mihó ta lechi pa yu di pushi. Esaki bo por kumpra kla kaba na bleki na “Petshop” òf puiru. Yu di pushi por deshidratá lihé, hopi bia denter di algun ora, sigur aki na Kòrsou. Yunan di pushi ku ta mas yòn ku 5 siman por deshidratá mas lihé ku esnan mas bieu. Pa bo por kontrolá si nan a deshidratá bo por kue e kueru ku kuidou den su nèk òf bo por hasi esaki tambe na su pianan di patras altura di su hep i his’é un tiki si bo mira ku e kueru no ta bai su lugá bèk i e ta keda pará bo por asumí ku e bestia a deshidratá.
Na Kòrsou no tin masha lugá ku ta alohá yunan di pushi. E posibilidatnan ku tin, mayoria bia ta na enkargo di boluntario, ta yen i ta difísil pa haña un kas permanente pa e yunan, ni maske kon dushi, lif i bunita nan ta.


text:
Minister Dangui Oduber AWE A ANUNCIA DAUMENTO DI UIKERING PENSIOEN DI BIEHES
ORANJESTAD – Awe Minister Dangui Oduber a anuncia aumento di uitkering di pensioen di biehes. Aña 2020 y aña 2021 tawata e añanan di mas dificil den historia di nos pais. E pandemia a pone retonan grandi nos dilanti como pais pero hunto den union pais Aruba a surpasa tur. Ora nos a kere cu situacion lo bira miho e guera na Ukraina a cuminsa y esaki a conduci na inflacion rond mundo y factornan externo cu tin hopi influencia riba Aruba.
Como e Minister encarga cu SVb, naturalmente tin cu pensa riba nos grandinan y con pa yuda nan den e presion cu inflacion a trece cune pa nan.
No obstante tur e retonan di aña 2022, e aña aki ta uno excepcional pa nos turismo y economia. E recuperacion rapido di nos turismo y economia ta bayendo bon.
- Nos ta surpasando nivelnan di aña 2019 cual tawata un di e mihor añanan pa pais Aruba. Nos economia lo crece cu double digits e aña aki.
- E prome kwartaal banco central a publica cu Aruba su economia a crece cu 16.2%.
- Primanan ricibi pa e prome 6 lunanan di e aña aki, a conoce un aumento di 12.2%.
Tur esaki a conduci cu tin espacio pa ahusta uitkering di pensioen di biehes.
Ta en espera di e cifranan oficial di CBS pa loke ta inflacion pero a tuma e decision caba pa adapta e pensioen di behes entrante 1 di januari 2023 cu minimo 3%. Segun ley, gobierno por adapta e pensioen cu maximo di e aumento den indice di prijs di consumo midi di 1 di sept 2021 pa 31 di aug 2022.
Proyeccion di SVb ta cu e indice di prijs durante e periodo menciona lo ta entre 4.1 pa 5.4%. Na e momentonan aki por indica cu lo ta responsabel un aumento di minimo di 3%. Si e desaroyo den e fondo mehora mas ainda, lo por aumenta algo mas.